text:
COGNONS DAL FRIÛL
Midiant de storie dai cognons furlans, si fâs ancje la storie dal nestri Friûl. Ve chi cualchi predi furlanist innomenât, che propit chest mês e cole la memorie de muart di pre Toni Beline. Vie par chest an, a saran ancje inovâi impuartants di chei altris doi nons…
(gjavâts fûr di «I cognomi del Friuli» di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponibilitât e pe colaborazion).
BELLINA
Salacor di Belìne, un antîc ma cetant biel non di femine. Il prof. Merkù nus vise, però, che Belìna al jere un non maschîl doprât avonde dispès in Val Resie inte Ete di Mieç (achì te forme Bilina, bielzà in documents dal XIII secul) e intes Vals dal Nadison: al ven dal sloven bèl “blanc”, plui il sufìs –ina. Intal Sîscent Stefano Bellina di Resie al jere civis veteris urbis Pragae (vie pe fin dal Cinccent a Praghe e jere une piçule colonie roseane). Il cognon al è tipic di Vençon, ma al è avonde presint ancje a Glemone (7 fameis intal 1929) e Udin; si cjatilu ancje a Paluce, Tumieç, Puçui, Scluse, Mueç, Prissinins. No savìn se il râr Bellina di Manià al è dal puest: nus fâs plasê citâ jacubus Biline documentât a Manià Livri intal 1378.
MARCHETTI
Diminutîf dal non maschîl Marc. Marchèt al è plui difondût des bandis di Feltre che in Friûl. Marchetti al è un dai cognons tipics di Montenârs di dulà si è adore trasferît a Glemone (1563 Leonardo Francesco figliolo di Daniele Marcheto di Montenario; 32 fameis intal 1929); al è avonde ben presint a Udin e Codroip; si cjatilu ancje a Osôf, Monfalcon (1589 Caterina di Gio. Maria q. Marco Marchetti di Fogliano), Tavagnà, Dartigne, Bertiûl, Sant Michêl; Marchetto, avonde difondût in Venit, si cjate cualchi volte a Lignan.
PLACEREANI
Al ven cence dubis di Plazàriis, localitât (documentade dal 1295 tant che Plazargiis) in comun di Montenârs, cumò scuasit cence int ma une volte abitade dai… Placereans. Intal 1438, a Glemone, al è ricuardât un infantulin di Michul Plaçarian d’Artigna. Cognon carateristic di Montenârs (Plazzareani intal 1590, Plazzariano intal 1599, Plazzareano intal 1620, un Stavolo Placereani si cjatilu intal Istitût Gjeografic Militâr); presint a Udin. Intal 1622 Petrus Placerianus Treppi magni. ❚


c: text/html

text:
EDITORIÂL - No Model Friûl, ma une “buine rabie”
Cuant che al è un taramot, nô furlans lu sintìn dentri in mût particolâr ancje se al sucêt lontan. Si pues crodi cuant che al sucêt in lûcs che nus ricuardin i puescj li che al si fasè sintî l’Orcolat chenti, massime sui cuei dal Friûl, tant che chel dal centri Italie.
__ Ogni volte che al è un montafin dal gjenar si nomene il model Friûl, e chest al è un element di braùre par i furlans.
__ In particolâr, tal dibatit di chescj dîs, dal model Friûl si fevele massime dai esemplis di Glemone e Vençon tant che paîs «tornâts a costruî tal puest di prime e come prime», ma la ricostruzion – unic câs di taramot in Italie pratichementri sierât – no je stade dute de fate di chescj doi paîs. Il moment iniziâl des tendopolis e de comunitâts al è deventât a un ciert pont il model dal “ognidun par se”, come che al dîs Igor Londero te Cuintristorie dal taramot che o stin publicant a pontadis.
__ Chest al à ancje creât borcs cuntun centri cussì-cussì, cun municipis e glesiis che a van dal casselot di ciment ae rampe di lanci aerospaziâl, e dut un polvar di vilutis ator che a an fiscât chel aspiet di comunitât unide che a jerin i paîs prime.
__ Un risi reâl par chei puescj taramotâts di cumò, li che a jerin tantis “secondis cjasis”: resistarano ducj ae tentazion di fâsi la cjasute bessôi invezit che la complicade ricostruzion par anastilosi? Plui che proponi modei, duncje, simpri perfetibii e che plui che altri a coventin par viodi di fâ simpri miôr, chel che si pues fâ al è judâ la popolazion a cjatâ la lôr soluzion pal lôr teritori.
__ E prin di dut, a chê biade int i coventarà tante fuarce parcè che cuant che si saran studâts i rifletôrs su la lôr tragjedie, par tornâ a jevâsi in pîts a varan di scombati par ogni robe. Mi torne iniment la interviste che La Patrie e à fat a Franceschino Barazzutti, president onorari de associazion Comuns taramotâts e sindics de ricostruzion dal Friûl, cuant che al è sucedût il taramot a L’Aquila, li che fuart di dute la sô esperience al diseve: «Pal moment, e o speri di sbaliâmi, no ai viodût il stes moviment popolâr che al è stât culì. Mi somee dut masse cuiet.». Cumò si sa cemût che e je finide: cun la new town e cul centri de citât che, invezit, al è ancjemò un cantîr.
__ Eco, chest al è il gno auguri pe int taramotade di cumò: no stâ cuiets e vê rabie di pretindi ce che ur spiete, une “buine rabie”. ❚
✒ Dree Venier

robotstxt: allowed

filter: keep


text:
SIMPRI BOGNS. Christian Romanini, “Sul troi di Aquilee”, Pasian di Prât, 2015
«Chest diari al scomence cun cualchi an di ritart rispiet a cuant che o varès vût di partî sul Iter Aquileiense pe prime volte. Al jere il 2011: di in chê volte a vuê nol è plui gno pari, ma al è gno fi: Gian Carlo e Lorenzo si son passâts il testemoni te mê vite e chest viaç sul Troi di Aquilee al è ancje une maniere di fâ chel tocut di strade insiemi, che il destin no nus à permetût di fâlu prime».
E za cun chestis riis o vin capît di ce che si trate. Christian al à fate cheste lungje cjaminade di Grau fintremai a Madone di Mont, passant par Dael e Cormons e puartant cun se il ricuart dal pari mancjât di pôc e l’afiet dal fi di pôc vignût in chest mont.
Scuasi setantedoi chilometris, in cuatri tapis, che l’autôr nus es mostre suntune piçule mape.
Un pelegrin, in sumis, un pelegrin tant che chei di une volte che a cirivin i lûcs de fede, basilichis, glesiis e gleseutis (Sante Eufemie, Barbane, Sant Quarin…), ma in chel stes timp a profitavin par cjalâ la nature, la campagne, i nemâi, il cîl e la tiere, dut ce che al viveve ator di lôr.
Christian al zonte ancje la Storie, che lui al lei in clâf autonomiste par chel che al inten il Friûl e che i spieghe cun semplicitât a so fi, par mostrâi il troi che al varà di fâ ancje lui, cuant che al sarà grant (i sants Ermacure e Fortunât, il schisme dai trê cjapitui, la grande vuere e l’imperadôr Franz Joseph, Marie Bergamas, la emigrazion, la Ara Pacis di Migjee e v.i.).
E simpri presints a son i vons, clamâts cui lôr nons, scuasi par fâi capî al frut, simpri, di dulà che al ven, che lui al è il risultât di chês vitis che cumò no son plui.
Ma si pues dî che chest librut al è ancje une opare a plui mans. Par vie che a intervegnin altris autôrs a contâi alc a Laurinçut: pre Tonin Cjapelâr, Pauli Petiziol, Enos Costantini, Gabriêl Pellizzari e pre Roman Michelot.
E po, no si pues no segnalâ lis fotografiis che a ilustrin i paisaçs che il pelegrin al travierse cjaminant: dutis bielis, ma la plui biele di dutis e je chê di p. 106.
Lait a viodile. ❚
✒ Laurin Zuan Nardin


text:
Referendum par vê une Regjon Friûl-Triest, ma no dome: i cuesîts a saran cuatri
A saran cuatri i referendum che il comitât “Tutti per il Friuli” al proponarà ai citadins par lâ a tamesâ la lôr volontât di dâi une gnove muse a cheste Regjon, separant Triest e il Friûl e fasint di lôr dôs provinciis autonomis. Lu conferme il sindic di Rivignan Teor Mario Anzil, che fin dal inizi al è stât il coordenadôr di cheste iniziative che simpri plui furlans a viodin cun interès: “il jutori che nus stan dant in tancj al è il plui biel sburt che si podarès vê”, al dîs Anzil, che al conferme che “intai mês che a vignaran, o larìn a scrivi par ben i cuesîts referendaris. Che a saran cuatri, doi abrogatîfs e doi propositîfs, parcè che la idee dal Comitât e je stade fin dal inizi no dome chê di oponisi a alc, ma chê di costruî”.
ADESION DI BANDE DE SOCIETÂT
La sielte dal Comitât e je stade fin dal inizi chê di viodi se de societât furlane e vignive une adesion di fonde aes ideis proponudis: prime fra dutis, la istituzion des dôs provinciis autonomis, ma ancje la fissazion di un limit aes indenitâts di ducj chei che a son paiâts cun bêçs publics in cheste Regjon. “Un dai referendum abrogatîfs al rivuardarà propit chest aspiet, par eliminâ la pussibilitât che a sedin dirigjents di realtâts tant che Mediocredito o Aeroporto che a vuadagnin plui di Mattarella o di Obama”. “O vin pensât – al sclarìs Anzil - di individuâ tant che stipendi massim chel di 120 mil euros ad an pal President de Regjon. E nissun in ducj i ents publics e tes societâts partecipadis de Regjon al varès di cjapâ un franc di plui”. Chest al sarà un dai argoments dai referendum propositîfs.
ENTS LOCÂI
Il secont referendum abrogatîf al rivuardarà invezit l’asset istituzionâl de Regjon e duncje la leç sui ents locâi che e je za argoment di un ricors di bande di plui di 50 sindics che si oponin ae costituzion des Unions Teritoriâls Intercomunâls. “Chel però che dal pont di viste de scriture dal cuesît al è il plui dificil dai cuatri referendum – al spieghe il sindic di Rivignan – al è chel dulà che si va a proponi lis dôs provinciis autonomis. Parcè che si trate di fâ stâ suntune schede une gnove interpretazion di chel Statût di Autonomie che a son coventâts sfuarçs une vore grancj di tantis inteligjencis par scrivi inte maniere che o podìn lei cumò”.
SLARGJÂ LA RÊT
Ancje il Comitât al à lis sôs inteligjencis: ancje se al scuen fâ di bessôl, cence grandis risorsis, lis colaborazions cul mont de Universitât, dai ordins professionâi e des associazions no mancjin. Ma al covente slargjâ ancjemò la rêt dai volontaris. “Nus sarà util intal moment di cjapâ sù lis firmis”: che no son tantonis (15 mil) ma a van cjapadis sù in poc timp. “O varìn cuintri tancj esponents dai partîts ma il president de Provincie di Udin Pieri Fontanini nus à za sigurade la disponibilitât par judâ te certificazion des firmis, e tancj conseîrs comunâi di listis civichis par sigûr nus judaran ancje lôr”. Obietîf: lâ a votâ tal 2017. E il Comitât al fasarà di dut par rivâ a chest travuart. ❚
Walter Tomada


text:
Un comitât autonomist pal «No» al referendum su la Costituzion
Tal 1866 Cosean al è stât l’unic paîs dal Friûl che al à vût 25 vôts cuintri de anession ae Italie, cuant che inaltrò ducj come pioris a àn votât a pro dai Savoie. Al è par chest che i fondadôrs a àn sielzût propit cheste localitât par meti dongje il prin Comitât dut furlan Sono speciale. Voto NO, che al è formât di une schirie une vore trasversâl di personalitâts, peadis de voie di oponisi a une riforme costituzionâl che e riscje di fâ mâl a dutis lis autonomiis e in maniere particolâr al Friûl. La robe singolâr e je che cheste voie no nas di une ideologjie politiche, ma dal amôr pal teritori e de pôre di ce che si podarès pierdi in tiermins di autoguvier lassant aprovâ une modifiche sbaliade ae Cjarte fondative dal Stât talian.
Al è di un grum di timp che tancj a speravin intune “resistence” furlane al model plebissitari di guvier che Matteo Renzi al puarte indevant cu la riforme costituzionâl che al cirarà di fâ buine a Otubar cuntun referendum. E se e je vere che zaromai sedi a çampe che a drete si stan inmaneant Comitâts militants pal NO, un Comitât dut furlan che al nas cuntun sproc identitari al è za une notizie.
Cun di plui, ae cuistion simboliche si zontin almancul trê altris problematichis politichis, che a podaressin vê ripercussions fuartis su la specialitât furlane: 1) la tindince fuarte de gnove Cjarte a comprimi i nivei di autonomie e lis competencis des Regjons, ancje di chês speciâls; 2) il Senât des Autonomiis, che al varès di tignî cont des peculiaritâts dai nivei decentrâts dal Stât talian, nol somee vê nissun podê par cuintribelançâ lis prerogativis dal guvier centrâl; 3) la leç eletorâl dal Italicum e podarès lassâ cence nissune rapresentance politiche la comunitât linguistiche furlane, stant che almancul 6 dai 13 deputâts ju varà Triest cun Gurize, e chei altris a saran distribuîts jenfri Udin e Pordenon, cun buine probabilitâts che a sedin lis segretariis dai partîts e no i citadins a determinâju in buine part.
Il pericul di une riforme che dal pont di viste aministratîf decisionâl e copi la specialitât al è stât spiegât une vore ben a Cosean di Giorgio Cavallo, president dal Comitât, e di Roberto Visentin, che al è il segretari.
Dut câs, la sgrifade plui fuarte le à dade Sergio Cecotti, za president de Regjon e sindic di Udin: par lui la vitorie dal NO e je «la uniche pussibilitât di ricostruzion dal Friûl». Invezit la vitorie dal SÌ e sdrumarès dut ce che al reste de nestre autonomie, e i teritoris a saressin nivelâts a zero dal Stât centrâl roman.
Al à di jessi par chest che l’apel a metisi dongje al à za tirât sù la adesion di tantis personalitâts dal mont politic, culturâl e economic furlan: al è il mont politic e dai aministradôrs cun Mario Anzil, Mario Banelli, Franceschino Barazzutti, Elisabetta Basso, Giampaolo Bidoli, Gianluca Casali, Giorgio Cavallo, Sergio Cecotti, Roberto Dominici, Paolo Fontanelli, Geremia Gomboso, Alessandro Marangoni, Markus Maurmair, Renzo Medeossi, Massimo Moretuzzo, Renzo Pascolat, Elia Vezzi e Roberto Visentin; il sindacât cun Franco Belci; il mont de culture cun William Cisilino, Sandro Fabbro, Angelo Floramo, Federico Rossi e Andrea Valcic. Tancj altris si son declarâts a pro di cheste idee e il Comitât si sta slargjant simpri di plui, fasint ancje cont sui incuintris publics che a vegnin inmaneâts par presentâ lis resons dal NO. Ai 30 di Jugn, par esempli, si è tignût un incuintri a Voleson, ai 5 di Lui Cecotti al à fevelât di chest a Udin e ai 8 di Lui il Comitât al à ancje programât un seminari di aprofondiment juridic par sclarî i aspiets plui impuartants de bataie che si prepare a frontâ di chi al referendum di Otubar. «Pierdi la specialitât al sarès un colp mortâl pe nestre tiere» al à spiegât Cecotti, prin di dut in tiermins di riduzion dal Pil, duncje di ricjece, ma soredut in tiermins di ocupazion e di servizis te sanitât, te culture, pes impresis. Un pericul che al va evitât in dutis lis manieris. Prime fra dutis, la mobilitazion dai furlans che a àn ancjemò la cussience de lôr identitât. ❚
✒ Walter Tomada


text:
SLOVENIE. La Slovenie e à fat cuintri ae crisi cence intervents de «troika». Cun sacrificis, ma i risultâts si tachin a viodi
Il parlament sloven al à aprovât a metât Novembar il belanç di prevision pai prossims doi agns che al metarà fin a cualchidune des tantis misuris di sparagn, de riduzion des paiis publichis, ae riforme dal sisteme pensionistic (cul aument de etât pensionabile e par cualchi an dal bloc dal adeguament dai assegns pensionistics), ae jevade de Ivz, aes privatizazions (che a van indevant cundut des polemichis), ae regule di aur fiscâl (o sedi la pate di belanç metude tant che norme costituzionâl) fin ae bad bank istituide par bonificâ il sisteme bancjari. Dutis normis adotadis de Slovenie par contrastâ la crisi economiche e finanziarie che le à puartade sul ôr dal crac e al pericul di default. A diference di Grecie, Irlande, Portugal, Spagne e Cipri, la Slovenie ae fin no à vût bisugn dal intervent de troika e nancje di aiûts finanziaris de bande de Union Europeane.
LA STORIE DE RECESSION
La recession e je scomençade intal secont cuadrimestri dal 2008 e e à fat lâ sù, complice soredut la crisi dal sisteme bancjari, il debit public dal 22% dal Pil (4.063 euros pro capite) al 81% (14.615 euros pro capite) dal 2014. La Slovenie, che il so Pil al rapresente (daûr dai dâts dal 2014) il 0,4% de economie de UE, e je stade in ogni câs tra i cinc paîs de Union Europeane là che il debit public al è cressût di plui dilunc de crisi: di 8.216 milions a 30.133 milions di euros. Di chê altre bande al somee però che e sedi prossime a lâ fûr dal tunel. Za intal 2014 il Pil al è cressût dal 3%. Chest an, secont il Fmi, al varès di jessi dal 2,3%. Se la cressite e ves di restâ a chescj nivei ancje intal prossim futûr, cul 2017 o cul 2018 la Slovenie e varès di passâ i nivei di prime de crisi, cuant che - midiant ancje de circostance economiche favorevule - il paîs al à vivût un bum economic.
BOGNS RISULTÂTS
Intal 2015 i indicadôrs slovens a son risultâts i miôr o dongje de medie inte aree Ocse. Cun di plui e je stade l’unic paîs de UE a rivâ chest an a ridusi i disecuilibris macroeconomics. Tra i dâts plui positîfs dal ultin periodi al è chel dal sigûr sul tas di disocupazion. A Setembar di chest an al è lât jù al 11,5% fasint regjistrâ la cuote plui basse dal Setembar dal 2012. Ancje se al è un dât ancjemò distant a pet dal nivel precrisi: intal Setembar dal 2008 la disocupazion e jere al 6,3%. Intal stes an i lavoradôrs slovens a jerin plui di un milion. Dal 2009 il lôr numar al è calât par cinc agns di file, ma cumò il trend al è tornât a jessi positîf.
UE: PARÊ POSITÎF
Il belanç di prevision sloven al à vût za il parê positîf de Comission Europeane che lu à judicât compatibil cui obietîfs che al perseguìs il pat di stabilitât e cressite. Za intal 2016, il deficit sloven che intal 2013 al à rivât a nivei record cul 15%, al varès di restâ sot dal soiâr Maastricht dal 3% intal rapuart cul Pil. Daûr des previsions, dopo il 5% dal 2014 e il 3,58% dal 2015, intal 2016 il deficit al varès di jessi dal 2,1% e intal 2017 dal 1,74%. Tra i obietîfs dal guvier di Miro Cerer intal bieni prossim e reste la cressite economiche (in chest periodi dovude soredut aes esportazions) che e larà perseguide ancje stimolant la spese publiche. Lis prioritâts segnadis dal esecutîf a saran la sigurece dai citadins e dal patrimoni, sanitât, justizie, infrastruturis e istruzion. ❚
Tjaša Gruden


text:
FRIÛL EUROPE. TTIP, ce isal? E je une Europe che e dîs di no a chest tratât, cun ancje il Friûl dentri
Al è cui che al dîs di no. No je la version par furlan dal titul di une innomenade cjançon di Vasco Rossi, ma, in struc, al è ce che al è saltât fûr di un incuintri european che si à davuelt a Barcelone ai 21 e ai 22 di Avrîl. Cun di fat, te capitâl de Catalogne si àn dât dongje i rapresentants di une schirie di aministrazions locâls dal continent cun chê di fâi cuintri ai gnûfs tratâts comerciâi internazionâi, che des dôs bandis dal Ocean Atlantic si varès voie di meti dongje, in non di chel che al ven clamât marcjât libar. Te smicje al è soredut l’innomenât TTIP (Transatlantic Trade and Investment Partnership), chel acuardi che al è daûr a jessi metût adun cun chê di rinfuartî lis relazions comerciâls tra la Union Europeane e i Stâts Unîts, daûr dai principis dal neoliberisim.
In cont des negoziazions dal TTIP, ai 8 di Lui dal an passât, si veve esprimût ancje il Parlament European, ae fin di un dibatit çuet, cun diviers rinviaments, tra une minorance di eurodeputâts – soredut dai grups de Çampe alternative e dai Verts e de Aliance Libare Europeane – che a mostravin di jessi atents, documentâts e par chel une vore critics e preocupâts e la plui part di lôr che a palesavin une motivazion e une atenzion pardabon minimâls. Il risultât al è stât une risoluzion, fate buine cun 436 vôts a pro, 241 cuintri e 30 astignûts, che e domandave ae delegazion de UE di lâ dilunc inte tratative, ma e faseve indenant une schirie di racomandazions che però no someavin – e no somein nancje cumò – in stât di condizionâle in maniere positive, par esempli in materie di pesticidis e di organisims modificâts gjenetichementri, cemût che a àn denunciât cualchi setemane indaûr Greenpeace, Friends of the Earth e il Corporate Europe Observatory.
Cundut de pocje atenzion che ur ven dade de bande dai media “mainstream”, diviersis analisis a mostrin che il TTIP forsit al garantìs i interès di uns pôcs di lôr, ma par sigûr al menace a fuart l’ambient, la salût e i dirits di ducj, in Americhe e soredut in Europe. Cun di plui, ancje lis percentuâls di incressite economiche previodudis a son une vore limitadis e duncje il belanç preventîf al è falimentâr in ducj i sens.
La sperance e je chê che il parlament european si dismovi e che al moment di valutâ il test definitîf al rivi adore a votâi cuintri. Par intant, la preocupazion e reste e la mobilitazion de societât civîl e di diviersis aministrazions locâls e va indenant. Passe 1.500 comuns a àn declarât la lôr contrarietât al TTIP: tra chescj a son citâts tant che Viene, Birmingham, A Coruña, Madrid, Grenoble e Barcelone, che e à clamât dongje i rapresentants di une cuarantine di chestis aministrazions, di diviersis bandis de Europe.
Al jere ancje il Friûl, cun Walter Mattiussi, conseîr comunâl di Merêt di Tombe, l’unic comun dal Stât talian presint, che al marche che «acuardis tant che il TTIP a son un pericul pai citadins, pai ents locâi e pal disvilup sociâl e economic des nestris comunitâts». «Par chel ancje Merêt di Tombe – al zonte il sindic, Massimo Moretuzzo – al à dât la sô adesion ae Declarazion di Barcelone che e domande la sospension des negoziazions di chescj acuardis e la garanzie des competencis des aministrazions locâls a pro di une economie teritoriâl, sostignibile, solidarie, sane e juste». ❚
Marco Stolfo


text:
Une
mozion che e permeti di svilupâ dentri de Assemblee regjonâl de
Corsiche une discussion vierte e une cjolte di posizion clare cuintri
dai segnâi simpri plui fuarts di “razisim” cuintri dai cors che
si cjatin intai mieçs di comunicazion e fintremai intai intervents
di diviers rapresentants de aministrazion publiche francese. A fâle
indenant al è il Partidu di a Nazione Corsa, par mieç dal grup
consiliâr di Femu a Corsica, tant che rispueste ai ultins episodis
di atac mediatic e istituzionâl cuintri de identitât corse che si
son fats sintî inmò plui a fuart dopo dai incidents nassûts tra
zuiadôrs e tifôs sul finî di une partide di balon tra une scuadre
de isule e une continentâl. Si trate, a spieghin i rapresentants dal
partît, di une des azions che si intint meti in at sul plan politic
e sociâl par fâi cuintri a di un fenomen simpri plui slargjât che
si poie su prejudizis e su atacs discriminatoris cuintri di dut ce
che al palese une clare identitât corse.
Font:
Alta
Frequenza,
20/10/14


text:
mercoledì 25 febbraio 2009
VOTE LA MACHINE DAL TIMP
VOTE LA MACHINE DAL TIMP
VOTE LA MACHINE DAL TIMP
VOTE LA MACHINE DAL TIMP
VOTE LA MACHINE DAL TIMP.
domenica 22 febbraio 2009
Intant Rovul...
Conte ce che al fâs doprant ancje peraulis pai rumors, odors, lus.
CLASSE 5
Copie e incole suntune pagjine di Word Processor la schede di rilevament e complete.
- Tip di gjornalut
- An
- Numar
- Titul
- Altris titui
- Imagjin principâl
- Altris imagjinis
- Articui (argoments tratâts, spazi ocupât)
- Storiutis cui pipins (spazi ocupât, grafiche)
- Altri (elenche e spieghe)
domenica 15 febbraio 2009
Classe tierce: la machine dal timp
Dopre lis formis o la matite (atenzion: dopre la linie che si jemple di colôr).
Tra ducj de tô classe i dissens, al sarà sielt un dai fruts di chês altris classis.
Frachìn sui link par vê cualchi idee:
- machine dal timp (dentri)
- machine dal timp
- la machine dal timp in costruzion
- dentri (dificile)
- dissen
- taronde
- cul orloi
Classis 5°
Cjate une fotografie significative pal to messaç su la impuartance dal furlan.
Scjariile e salvile inte tô cartele.
‘Friûl piturât di neri’, gnove trasmission di Radio Onde Furlane. Il camerunês Daniel Samba al conte il Friûl di vuê par furlan e al insegne la lenghe ae int di chenti.
materiâl informatîf par furlan


text:
Dulinvie une spedizion militâr cuintri de Etiopie, i soldâts dal Egjit a fasin presonirie la principesse Aide e no savint pardabon cui che e je, la puartin a Menfi come sclave. So pari, il Re de Etiopie Amonasro, al imbastìs une incursion par liberâle e ripuartâle a cjase. Nol sa che sô fie si je inamorade dal zovin vuerîr Radamès, e che ancje lui al è inamorât di jê.
Magari cussì no ancje Amneris, la fie dal Faraon, e à pierdût il cjâf par Radamès. Amneris e à nulît che al puedi jessi alc di tenar fra la zovine sclave e il so amât; e cussì, par sot, e cîr di consolâ Aide, par savê alc di plui. Il Faraon al ven a savê lis ultimis novitâts dal confin. L'esercit de Etiopie al sta vignint indenant par scombatilu. A Radamès i ven dât il grât di comandant dal esercit egjizian, cul impegn di fermâ la avanzade dal esercit di Amonasro.
Aide e je scombatude fra l'amôr pe sô Patrie e l'amôr pal so Radamès. Amneris e ricêf tes sôs stanziis la sclave Aide e cun furbetât i da di intindi che Radamès al sedi muart in bataie. L’imbroi di Amneris al da il so efiet e la reazion cence volê di Aide la tradìs, palesant i siei sintiments. A chest pont ancje Amneris e met lis cjartis in taule e e pant il so amôr par Radamès. Cemût puedie une puare sclave contindi cun la fie dal Faraon? Mote di braùre Aide e pant la sô vere Identitât di fie dal Re di Etiopie.
Dal front a rivin gnovis di vitoriis e Amneris e oblee Aide a viodi la gjonde dal Egjit e la disfate dal so popul. Une marce trionfâl e ricêf il tornâ vitoriôs di Radamès. Come ricompense, il Faraon i concêt cualsisei robe che al vueli e vent ni vore agrât, lu declare so sucessôr al tron e i ufrìs la man di sô fie. I presonîrs etiopis a vegnin menâts denant dal Faraon; fra di lôr al è ancje Amonasro. Aide e cor dongje so pari, cence palesâ lis lôr veris identitâts che a restin discognossudis ai egjizis. Il re dai etiopis pardabon, al è stât dât par muart in bataie. Radamès, par amôr di Aide, al dopre la ufierte dal Faraon e al domande che ducj i presonîrs a vegnin molâts. Cussì i presonîrs a tornin a cjase, mancul Aide e Amonasro, stratignûts su consei dal Grant Sacerdot Ramfis, par svuincâ che i etiopis a cirin svindic pe lôr resint sconfite.
Amonasro, dilunc la sô presonie al cîr di judâ le sô Patrie; al oblee di fat sô fie Aide a tirâ fûr notiziis su la posizion dal esercit egjizi diretementri di Radamès.Radamès, che pûr al à acetât la man di Amneris e il tron di Egjit, al sint ancjemò di volê ben a Aide e, in fidance di jê, ur pant lis informazions voludis dal pari. Amonasro e Aide a rivin a scjampâ e nome cumò la lôr vere identitât e ven scuvierte. Radamès, disperât par vê, cence volêlu, tradît la sô Patrie, si consegne presonîr al Grant Sacerdot Ramfis. Amneris, savint che Radamès al è inocent, lu pree di discolpâsi, ma lui al refude, condanantsi di bessôl par il malacuart at.
Dulinvie il procès lui al tâs, no fasint peraule in sô difese. Amneris si rimet a la pietât dai Sacerdots, ma cundut il su ingropât apel, Radamès al ven condanât a muart par alt tradiment e menât vie. La condane e proviôt che Radamès al sedi sepulît vîf e lui al crôt di jessi di bessôl in te sô cripte, ma po dopo al si inacuarç che Aide si è taponade li, par murî cun lui. I doi morôs si confermin il lôr vicendevul amôr e a acetin il lôr gram destin. Intant che a spietin di murî, Amneris e vai su la lôr tombe, zigant: “… pâs, pâs, pâs …”.
Libare riduzion de opare “Aida” di G. Verdi
di Pauli Jacus


text:
Us proponìn, a distance di un pôc di timp de prime, la seconde des nestris ispirazions par scrivi une conte a teme. Il teme, ancje se no sin masse origjinâi, a nol podeve jessi che il Nadâl, cun dutis lis sos tradizions e cualchi liende, che ancje achì di nô a son sparniçadis.
Comencin cun ricuardâ che une des tradizions ancjemò vivis, ancje se simpri plui metude in bande par vie di chês plui dongje ai parcês dal cumierç, e je la usance dal presepi
.
Nade intai munistîrs, migrade inte glesiis e rivade ae fin intes cjasis, la rapresentazion de nativitât e reste une tradizion difondude in dut il mont, ma al podarès jessi interessant visâsi che, une volte, lis canais, soredut in Cjargne
, a puartavin ator il Gjesù bambin pes cjasis, cjantant cjançons e poesiis, par vê in cambi i siops (ven a stâi, regâi di Nadâl, metûts dongje, par la plui part, cun coculis (simbul di fertilitât e abondance), miluçs (par tignî lontan i mâi), cjastinis, fasui, patatis e vie indevant cussì.
Altre usance di nomenâ, e je sigure chê dal çoc de vilie di Nadâl, il cussìclamât Nadalin
, che al jere un çoc imponent, che al veve di jessi impiât inte sere di Nadâl e tignût une vore di cont, par vie che se la matine dopo no si lu cjatave ancjemò in bore, al murive il paron di cjase. Ma no jere finide a chi: li stielis dal çoc a jerin impuartantis, parcè che a vignivin tignudis di cont par impiâ il fûc in ocasions particolars; cun di plui, il fûc impiât inte sere de vilie di Nadâl, al veve di jessi tignût vîf fintremai ae fin dal an. Ce che al peave dutis chistis liendis peadis al Nadalin al jere il fûc, vûstu par vie che le Madone a podès suiâ i panzits dal Gjesù Bambin, vûstu parcè che San Josef al podès tignîlu cjalt.
E cussì come che il çoc, ancje il peç di Nadâl
, al è un segn di chest periodi che al à origjinis paganis. Al somee, di fat, che il peç di Nadâl, cu la sô forme piramidâl, al vegni mutuât dai paîs gjermanics nuie mancul che dal Egjit. Tant al è vêr che, invezit de comete, si meteve su la ponte un soreli.
Di no dismenteâ, in sierade, dutis lis tradizions proviodudis par l'ultin dal àn, che par la cuantitât che si li cjate
, no cirìn nancje di provâ a contâlis.
Nus plâs concludi, invezit, non cun il panzon robât aromai de Coca Cola
, ma ricuardant che lis fiestis di Nadâl, des nestris bandis, si vierzin e si sierin cuntune femine. O stin cjacarant soredut di Sante Lussie
, ai 13 di chest mês
, che e je la prime a puartâ i regâi e che e va ricevude metint aghe di bevi pal so mussut e magari cualchi panole par che al mangji.
Insome, o sperìn di vêus stiçât avonde, soredut parcèche nus plasarès, a noaltris de Ostarie, di invidâus no dome a scrivi un solite conte di Nadâl, fate di cjandelis e bogns sintiments, ma une conte par un Nadâl... ledrôs!
Che al sedi zâl, neri, di fantasience, di fantasie... une conte, insome, diferente da lis solitis contis di Nadâl.
Cumò tocje a voaltris...


text:
Il monument pai muarts in vuere al paronave tal mieç de place denant de Glesie. Sul grant bloc di piere a jerin tacadis lis lapidis cui nons dai muarts di dutis lis vueris; parsore une statue di bronç di un soldât ch'al veve rotis lis cjadenis de sclavitût. Il dut sierât a cuadri cun cjadenis picjadis a cuatri colonis di bronç, a forme di granade, plantadis par tiere su ogni cjanton. Framieç de colone di piere e des cjadenis, un jet di pieris e claps dal Cjars ch'a jerin la tentazion fisse dai frutins dal pais par vie che, massime d'Istât sot sere, a intonavin concierts batint cui claps su li colonis ca sunavin tant che cjampanis.
Celestin al viveve intune stanziute, pôc plui di un cjôt di purcit, cul paviment in tiere batude e la puarte di len dute sbrendolade ch'a deve fûr su la place; daspò cualchi minût di conciert il nestri om al scomençave a dai fûr di cjâf, si che duncje, jempladis lis sachetis di claps, al vignive fûr bombardant i frutins ch'a no spietavin nuie di miôr par zornâlu: «Bintar, ghelar, plante puf al Pedoli di Viene», fasintlu imbesteâ ancjemò di plui.
La robe e jere deventade il spas di stagjon e e rompeve la tedie de vite de zornade; il puar om al jere stât sì un bintar ai siei timps cuant ch'al lavorave in Austrie, ma cumò, vint mangjât sù dut, al viveve di caritât, e cuant ch'al capitave al deve une man tal cimitieri a soterâ i muarts par cjapâ un franc. Al leve ator pal paîs cui bregons ducj rots e sbrendolôs; si conte che in ocasion di un funerâl, tal sbassâsi par poiâ jù la casse dal muart inte buse, i vedin scjampadis fûr dutis lis bosemis, fasint ridi ancje il parincj dal muart. Si dîs ancje che il plevan, cul sanc frêt dai oms di glesie, al vedi cjapât la pale ch’al doprave par butâ la prime tiere su la casse, tirantji une palade su lis balis par visâlu di fermâ il spetacul; Celestin par chel servizi a nol à puartât cjase nancje une palanche.
La vite ator dal monument e tornave a fâsi une vore plui serie pe fieste dal cuatri di Novembar cuant che si celebrave la fin de Grande Vuere e la vitorie sui todescs; daspò la Messe di Ringraciament in glesie, ancje se al jere pôc di ringraciâ cun dut chel macel, ducj in procession ator dal monument, là che il veteran plui studiât al leieve il Boletin de Vitorie (simpri chel):
".. I resti di quello che fu uno dei più potenti eserciti del mondo risalgono in disordine e senza speranza le valli che avevano discese con orgogliosa sicurezza.” Firmato Diaz
che voltât in marilenghe al vûl dî sù par jù:
“.. Il vanzum di un dai plui fuarts esercits dal mont al torne a fâ di rive in sù, sdavassant e cence sperance, lis valadis ch’al veve fât di rive in jù cun tante supierbeose paronance.”
A son stâts batiâts un grum di "Firmato" ta chei agns tal Trivenit, ancje cuintri il parê contrari dai predis ch'a no cjatavin nissun Firmato tal libri dai Sants, a mostre che l'amôr di Patrie al è, o miôr al jere, vuarp e sort.
Cumò s’a tu ciris Firmato Diaz su internet, a tu cjatis dome Diaz vint scancelât par simpri “Firmato” ancje su lis lapidis; par dî il vêr plui indenant su “Vôs dal Dindi” (Google) al ven fûr ancje il non e la foto di Cameron Diaz, une biele frice americane che dut câs, di mistîr a no scrîf e no firme boletins di vuere o di vitorie.
di Bepi Zefon


text:
lunedì 16 maggio 2016
La storie di Min
5 coments:
-
-
Cussì a imparin a lâ fâ vueris ator pal mont!
p.s. la vuide dal me grop - ducj talians - a lu clamave Min...chia, e a no si pues dai tuart. Bepi
- 16/05/16, 23:56
-
-
Poben po Pauli,jo ai cognossut un cuntune maree di fiolance,e al lave ator pal mont no par fa vuere ma par meti dongje il pagnut a dute che sdrume,tal fratimp ai dave in mans al copari a da un voli su di lor,in cuant che lui al vignive dongje sol a pasche e nadal(nuf mes) e ogni volte si cjatave cunt'un di plui,un nadal al cjate la femine cun doi mes di ritart al part.Al cirive il copari di fai capi che cul timp dut al cres e intarde,ma cence promovilu in convinsion. Lussian
- 17/05/16, 08:49
-
-
Bepi, ancje a nô la vuide nus veve spiegât che il tiermin Minchia, une vore doprât dai Sicilians, che le Afriche le an dongje, al varès di vê chê origjine.
Mandi
- 17/05/16, 09:59
-
-
Il lei nus puarte par lûcs mai viodûts, par trois mai tibiâts..di piçule ancje la cjarte che e involuçave lis saradelis e jere buine par la me fam di lei! Grassie Pauli par vêmi compagnade fintremai in Egjit ancje a sbacanâ..parçè che la culture e je une vore impuartante inte vite! Barbara
- 17/05/16, 14:10
-
-
Pauli se ti ispirin une conte ancje lis piramidis tu sês un gjeni. A proposit di Min a nd jere plui di cualchidun tai nestris pais inte prime vuere mondiâl, cuant che i nestris soldâts e jerin in vuere a combati, muarts o fats presonîrs. Biele conte.
Nello Malisano
- 26/05/16, 17:15


text:
mercoledì 4 maggio 2016
A son ma no si viodin
6 coments:
- Giovanni Nello Malisano ha detto...
-
Giuliana, prime di dut benvignude te ostarie di contecurte. Tu ti domandis cemût che lis regjistrin a la cjamare di cumierç, e ce studi che an fat dongje il nestri. Cuant che si trate di Diu bêç e di Madone palanche e se tu metis dongje ancje gjoldiment e gjonde no coventin definizions e tant mancul scuele. Dut al è za scrit par fortune te nestre nature pecjadore.
Biele simpatiche la tô ironie
- 04/05/16, 18:10
-
-
Ce biel furlan Giuliana, une vore brave. A no varan fatis scuelis di sorte lis cinesutis, ma si intindin di marketing miôr di noaltris parcè ch'a àn cjapât il puest lassat vueit daspò de Merlin..o scometarès che a si intindin une vore pôc di cervicâl.. Mandi da Bepi
- 05/05/16, 00:07
-
-
Giuliana biele conte, tu as tocjat il cantin just dai gnestris dis,Vigji puinte su consei dal miedi si è sot poiat ai lor masagjos anticervical,dopo un an di sedudis lu an suiat tal cuarp e tal tacuin.Biele conte gustose e sinpatiche che invuluce ben il vivi corint dai gnestris dis. Lussian
- 05/05/16, 08:40
- Galliano ha detto...
-
Giuliana,
Prin di dut Benvignude. La tô conte e tocje une realtât di simpri, dome che cumò cheste e ven de Cine. Ce vuelio dî: che se i sorestants di chescj locâi ju àn vierts al public, al è parcè che a vioderin che ur podeve lâ ben. (Cui no sofrissial de cervicâl?)
Come cuant che a vierzin une gnove ostarie, cui no vadial a bevisi un taiut? e se i plâs no tornial?
Simpatiche e ninine la conte, ti fâs bocje di ridi.
- 05/05/16, 13:53
- gelo stellato ha detto...
-
Benvignude Giuliana!!!
- 06/05/16, 10:20
-
-
Bravis bravis lis cinesutis cui massaçs al ..... e intant a sparissin lis pensions di une vite! Ce scandul! Nol è di ce ridi! O consei ai vielis furlans di fa' di bessoi!
DDR
- 07/05/16, 22:41


text:
lunedì 22 agosto 2016
In polse
17 coments:
-
-
Mandi Rafaêl e buinis vacancis.
- 22/08/16, 10:57
- Luciano Marinig ha detto...
-
Raffaele,che le polse ti sei biele in salut e serenitat,e un bon pro che il timp ti fasi sui siei dis di fin estat.Lussian
- 22/08/16, 11:17
- Micaela Stocco ha detto...
-
Mandi e tancju augurons di bon complean Rafâel
- 22/08/16, 13:34
- Galliano ha detto...
-
I auguri a Contecurte e al so Ostîr une buine polsade.
Al fâs dome ben cjapâ cualchi dì di vacance e se bute ancje lâ a nolis o a violis o te lune.
Si viodarìn pe vendeme.
- 22/08/16, 14:23
- gelo stellato ha detto...
-
grassie ducj!!!! :)
e tu... ssssshhhhh! :D
- 22/08/16, 17:26
- Giovanni Nello Malisano ha detto...
-
Cumò che lu savin tancj auguris al ostîr. Cun di plui buine polse a lui, ai contecurtârs e ai letôrs di contecurte. Magari lant a nolis come che al dîs Galliano. Al à rinfrescjât e tal bosc si va vie tal fresc. Sperin che al buti pe salût.
- 23/08/16, 12:29
- Massimo Furlani ha detto...
-
Une buine polse al nestri Ostîr.
No vongolâsi masse intal liet.
Al ven il mâl di schene e la glenzate!
E visasi di tegnî simpri bevût.
- 23/08/16, 17:32
-
-
"Ma cuissà ce ch'al devente il Pocje Mone te cantine dal Ostîr", cumò ch'al à dut il timp par lavorâlu ben, Bepi
- 23/08/16, 22:48
-
-
Biele foto.Aghe verde di mont,che innee i problemis,e al seren viarç il cont.Buine polse Lussian
- 26/08/16, 11:08
-
-
Rafaêl, o speri che sabide i tu pais di bevi.
Augurons
- 02/09/16, 01:22
- gelo stellato ha detto...
-
ah nol è pericul, par chel, cun di plui o soi a un matrimoni :) in ogni câs grassie ;)
- 02/09/16, 07:38
-
-
Premi Scerbanenco a Lignan! L'ostîr al è prin classificât a pari merit cun Umberto Montin, intal gjenar Noir. Cumò ise ore di passâ al Blanc fer e po a lis bufulutis?.
Compliments Rafaêl, simpri plui bulo!
- 04/09/16, 15:55
- Luciano Marinig ha detto...
-
"Cortili e disgrazie" Compliments Raffaele cul plasè di ducj i contecurtars di jessi vuidats di une pene tant abile.Seneos di leilu,fas save la vie plui curte par cjatalu subit. Lussian
- 05/09/16, 05:17
- gelo stellato ha detto...
-
grassie!
par lei la conte, e jere publicade sul messagjero di sabide, ma la cjatais ancje peade inte nestre pagjine facebook, ma jessint che e je une piçule imagjine mandaimi une mail (si no mi smentei) e us al à mandi!
e mandi a ducj, che di vuê si torne a tacâ :)
- 05/09/16, 08:18
- Massimo Furlani ha detto...
-
Ben, pardabon brâo Ostîr.
- 05/09/16, 08:48
- Luciano Marinig ha detto...
-
Premi leterari Scerbanenco burît fûr a Lignan e vint di Raffaele Serafini cul lavôr CORTILI E
DISGRAZIE.
Une conte che ripuarte visions di un timp che ben planc si dislîd te dismentie.Timps di une miserie che no jere fie di une bondance pierdude, e che ti dave ancje lezions par podè saltà fûr.Timps indulà che lis rabiaduris tra le int e duravin di sere a matine, si veve simpri bisugne di chel altri par scjamâ un cjar di jerbe menaçât dal temporâl,curtîi indulà il disordin jere cusi ben organizât a fa denuncie dal stat de famee, curtîi indulà che le int e divideve il ben e il mal tra lôr. Justizie ministrade dai maiorents seont cussience, come in chest cas.In dut chest e vin di graciâ Raffaele, ancore di salvece a tignì frenât i ricuarts dal nestri timp lontan.
Luciano Marinig (Lussian)
- 11/09/16, 10:25
- gelo stellato ha detto...
-
Ma grassie a ti Lussian, par vê let e preseât! O ai une vore di gust che us vedi plasude :)
- 11/09/16, 18:09


text:
17 di Novembar
Il 17 di Novembar e je la 321° zornade dal Calendari Gregorian, (la 322° se l'an al è bisest). A mancjin 44 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
- 1631 - Marc di Davian al nas a Vilote di Davian. Al fo un predi capucin, famôs predicjadôr e confessôr dal imperadôr Leopold I de Austrie.(† 1699)
- 1749 - Nicolas Appert inventôr francês


text:
Gnûf
incuintri ai 2 di Avrîl a Bruxelles tra la delegazion serbe e chê
cossovane vuidadis dai doi prins ministris Ivica Dačić e Hashim
Thaçi par cirî di cjatâ un acuardi su la gjestion dai comuns dal
Cossovo a maiorance serbe. La riunion e à permetût di fâ un pas
indenant, ma si è sierade cuntun scuintri verbâl avonde dûr che al
à sustât no pôc la responsabile pe politiche foreste de Union
Europeane, Catherine Ashton, che e veve di mediâ tra lis parts. Lis
areis a maiorance serbe si daran dongje intune gnove realtât
aministrative clamade Associazion dai Comuns Serps che e cjape dentri
cuatri comuns de aree setentrionâl dal Cossovo e altris sîs
sparniçâts intal rest dal paîs. Cheste Associazion e varès di
gjoldi di une cierte autonomie e di puartâ cussì ae disparizion des
istituzions paralelis finanziadis de Serbie che cumò a guviernin i
comuns dongje de frontiere e che no ricognossin la autoritât dal
guvier cossovan. Lis dôs delegazions a àn cjatât un acuardi su la
costituzion di un cuarp di polizie multietnic che al operi intai
comuns de Associazion, ma si son scuintradis su la gjestion dal
sisteme judiziari, cui serps che a proponin che i prins doi grâts di
judizi a sedin gjestîts dentri de Associazion e i cossovans che
invezit a volaressin une integrazion intal sisteme judiziari statâl
cu la garanzie di cuotis etnichis. No sec des autoritâts di Belgrât
ancje ae presince di reparts militârs cossovans intai comuns a
maiorance serbe.
Font:
Balkan Insight, 03/04/13


text:
sobota, 31. maj 2008
Stazion Széchenyi fürdő / Postaja Széchenyi fürdő
Šesta učna ura / La seste lezion
Prin di lâ indevant o varessin di ripeti ce che o vin fat fin cumò. Par dâ une man a chei che a vevin decidût vuê di tacâ a imparâ sloven, us met un document cu la gramatiche e i vocabui doprâts intes primis cinc lezions.
ve ca >>>> CHI word.doc
In ogni câs si pues simpri tacâ a imparâ il sloven!
Cumò dopo cinc lezions o podìn provâ a lei un test origjinâl gjavât fûr de Vichipedie slovene:
»Prva podzemna železnica v celinski Evropi je bila dokončana v Budimpešti na Madžarskem leta 1896 po samo dveh letih gradnje. Proga je potekala med postajama Vörösmarty tér v mestnem središču in Széchenyi fürdő. To je bila tudi prva elektrificirana železnica na evropski celini.«
La traduzion:
La prime linee di metro te Europe continentâl e fo costruide tal 1896 a Budapest, in Ongjarie, dopo doi agns di costruzion. La linie e passe dal Vörösmarty tér tal centri de citât fin al Széchenyi fürdő. E fo la prime metro cul sisteme di trazion eletriche te Europe continentâl.
I vocabui
podzémna želéznica – metro
podzémen, -mna, -mno (adj) sot tiere
želéznica, -e (f) – tren; al conten la peraule »železo fier«
želézo, -a (n) fier
celínski Evrópi loc. sg. di celinska Evropa
celínska Evrópa la Europe continentâl
Evrópa [eu'ropa], -e (fem) Europe
dokončána fem sg di dokončan
dokončán, -a, -o (adj) finît // N-participi di dokončáti
Budimpéšti fem loc. sg di Budimpešta
Budimpéšta, -e (fem) Budapest; il non al è componût de peraule “Budim” ven a stâi il non slâf pe citât o la part de citât moderne “Buda” e “Pešta« la variant slâf pal non ongjarês “Pest”, etimologjichementri un non di divignince slave, bolgare che al corispuint al sloven modern peč »fôr«
péč, -i (fem) fôr; stue
na (prep + loc e acus) in (locâl); na Madžarskem in Ongjarie
léta gjen di timp (viôt la gramatiche) di leto;
léto, -a (n) an; leta 1896 tal 1896
po (prep + loc) dopo (temporâl); po dveh letih dopo doi agns
grádnje gjen sg di gradnja
grádnja, -e (fem) costruzion
próga, -e (fem) la linee (circolazion)
potékala part passât fem di potekati
potékati (potekam) passâ, lâ par
postájama duâl instr. di postaja
postája, -e (fem) stazion; viôt il toponim la stazion di Topolò, Postaja Topolove daûr la toponomastiche slovene
Vörösmarty tér il non ongarês de place, nomenât daûr il poete ongjarês Mihály Vörösmarty (tér = place alore Vörösmarty tér = la Place di Vörösmarty)
méstnem sredíšču loc sg di mestno središče
méstno sredíšče il centri de citât
méstni, -na, -no (adj) di citât, urban; adj dal non mesto
mésto, -a (n) citât
Széchenyi fürdő non ongjarês dal lûc (traduzion fürdő = termis, nomenât daûr dal politic ongjarês István Széchenyi (1791 – 1860))
elektrificírana fem di elektrificiran
elektrificíran, -a, -o (adj) eletrificât
na evropski celini tal continent european
evrópski celíni loc sg di evropska celina
evrópska celína il continent european
evrópski, -a, -o (adj) european
celína, -e (fem) continent // dal pron adj cel, -a, -o intîr, plen, dut
cél [ceu], -a, -o intîr, plen, dut
zídati (zídam) tirâ sù, fâ, construî; zidam hišo o fâs une cjase
zídana híša (dal verp zidati tirâ sù, fâ, construî) une cjase di clap
Gramatiche
Preposizion
Predlogi kraja
NA (prep + loc e acus) in (locâl);
cul locatîf: locâl, lûc concret: na Madžarskem in Ongjarie; na Bledu in Bled
cul acusatîf: direzion »viers« un lûc: na Madžarsko (o voi) in Ongjarie; na Bled (o voi) a
Bled
MED (prep+ instr) med postajama jenfri lis dôs stazions (duâl !)
PO (prep + loc) po cesti pe strade
Predlog časa
PO (prep + loc) dopo (temporâl); po dveh letih dopo doi agns
Il passât e il futûr
La morfologjie dal verp sloven e je plui puare che no de lenghe furlane o lenghe todescje. Chest nol significhe che e je mancul complicade, par esprimi la diviersitât dai timps si doprin mieçs sintatics e semantics. Chest al vâl par dutis lis lenghis, ogni lenghe e pues esprimi dut al stes nivel, une e fâs a mieçs morfologjics, chê altre cu la semantiche e ancjemò altris cu la sintassi.
La morfologjie dal sloven tant che la plui part des lenghis slavis nol cognòs il perfet, il pluiperfet o il futur II.
Tant che la lenghe ceche ancje il sloven al cognòs dome trê formis:
- il passât
- il presint
- il futûr
Cu la ecezion dai verps iregolârs il futûr e il passât al ven esprimût in mût analitic:
il futûr
il futûr dal verp BITI “jessi” + L- participi
analogjichementri:
il passât
il verp BITI + L-participi
Tal sloven tant che in dutis lis lenghis slavis il verp si classifiche ancje daûr dal aspiet:
I aspiets a son doi:
No-completât : Par une azion che e va indenant, e dure – il presint: inf. brati »lei«, berem »o lei cumò, al moment«
Completât: Par une azion finide – il passât / il futûr
Inf. prebrati »lei (dut il libri – completamentri), preberem »o leiarai«, sem prebral »o let«
Pal presint si doprin dome lis formis no-completadis. Pal passât e futûr si puedin doprâ lis formis completadis opûr no-completadis.
Il passât
Il presint dal verp BITI: sem, si, je…
+ L-participi
L-participi
L-participi si forme: cu la base dal verp ven a stâi la prime singolâr mancul la desinence pe prime persone –m, p.e.: + L + desinencis dal adietîf
Alore:
BASE + L + desinencis dal adietîf
il verp DELATI “lavorâ” > 1. Sg DELAM > mancul la desinence la –M > BASE: DELA + L + -ø, -a, -o
Esempli:
SG: DELA-L, DELA-LA, DELA-LO
DU: DELA-LA, DELA-LI, DELA-LI
PL: DELA-LI, DELA-LE, DELA-LA
Il L-participi si compuarte tant che un adietîf, cussì o vin chê istesse concuardance dal participi e non (subiet):
OMP: Jaz sem delal “o ai lavorât, o lavoravi”
FEMINE: Jaz sem delala.
OMP: Ti si delal. “tu tu âs lavorât, tu tu lavoravis”
FEMINE: Ti si delala. “tu tu âs lavorât, tu tu lavoravis”
Janez je delal. »Janez al à lavorât.«
Moja mama je delala. »mê mame e à lavorât.«
N-participi
Tant che il l-participi
Base dal verp p.e. DELA + N
Tal test o vevin:
je bila dokončana – je bila = al fo, al jere
Il N-participi si dopre tant che tal câs disore tal test tal passîf:
Esemplis:
bo narejèn (di narediti »fâ«) = al vignarà fat
Esercizi
Biblie Gjenesi Cjap2,1-2 La Creazion:
1 Tako sta bila narejena nebo in zemlja in vsa njuna vojska.
2 Sedmi dan je Bog dokončal delo, ki ga je naredil, in počival je sedmi dan od vsega dela, ki ga je storil.
1 Cussì a son stâts metûts a puest il cîl e la tiere cun dutis lis lôr schiriis.
2 Diu al finì la sô vore te setime zornade e te setime zornade al polsà di dute la vore che al veve fate.
Vocabui:
takó – cussì
nebó, nebésa (n) – il cîl // une peraule vonde arcaiche cul tip sigmatic NEBES- tant che OKO, OČESA
zèmlja, -e (fem) la tiere
njúna pron poss duâl „lôr (dôs personis)” // njuna vojska lis lôr schiriis (di dôs personis)
sèdmi (num) setim
dán, dné (m) dì, zornade // p.e. dober dan! Bundì!
Bóg, Bogà (m) il Diu
ód (prep + gjen) di
vséga [usega] gjen sg di ves
vès, vsà, vsè (pron adj) dut, dute
déla gjen sg di delo
délo, -a (n) lavôr, vore
od vsega dela - di dute la vore
ki (pron relatîf indeclinabil) che // dela, ki ga je storil la vore che al veve fate.
storíl je storil L-participi di storíti “fâ”
storíti (storím) fâ
Osservazion
Ducj i doi participis L-participi, N-participi, ma ancje il T-participi a vegnin doprâts tant che adietîfs che a esprimin un stât, o une azion completade.
Esempli:
zídana híša (dal verp zidati tirâ sù, fâ, construî) une cjase di clap (ven a stâi tirade sù cun claps, cuets)
Il futûr
Il futûr dal verp BITI:
Futûr dal verp BITI
SG DU PL
1 bóm bóva bómo
2 bóš bósta bóste
3 bó bósta bodó / bójo
+ L-participi
L-participi si forme: cu la base dal verp ven a stâi la prime singolâr mancul la desinence pe prime persone –m, p.e.: + L + desinencis dal adietîf
Alore:
BASE + L + desinencis dal adietîf
il verp DELATI “lavorâ” > 1. Sg DELAM > mancul la desinence la –M > BASE: DELA + L + -ø, -a, -o
Esempli:
OMP: Jaz bom delal. “o lavorarai”
FEMINE: Jaz bom delala. “o lavorarai”
OMP: Ti boš delal. “tu tu lavorarâs”
FEMINE: Ti boš delala. “tu tu lavorarâs”
Janez bo delal. »Janez al lavorarà.«
Moja mama bo delala. »mê mame e lavorarà.«
2 komentarja:
-
-
leggere l'intero blog, pretty good
- ponedeljek, 16 november, 2009
-
-
molto intiresno, grazie
- ponedeljek, 16 november, 2009


text:
La
comission parlamentâr che e je daûr a meti jù il stampon di
riforme de Costituzion de Republiche armene e à anticipât un pôcs
dai contignûts dal test che la Assemblee e sarà clamade a votâ sul
finî dal 2015. Un dai mudaments previodûts al è chel di une
rapresentance garantide tal Parlament pes minorancis ricognossudis.
Se cheste riforme e passarà, duncje, te prossime Assemblee a
podaressin cjatâ puest ancje doi rapresentants de comunitât curde
yazide che in Armenie e conte sù par jù 40 mil personis. Un
ricognossiment no di pôc pai yazidis che, massime par vie de lôr
confession religjose leade al zoroastrisim, a son stâts al centri di
cetancj maçalizis (di chei metûts in at un secul indaûr in Turchie
a chei puartâts indenant in dì di vuê dal SI tra Iraq e Sirie) e
persecuzions. Si stime che in dut i yazidis a sedin plui o mancul un
milion e mieç sparniçâts tra Iraq, Sirie, Turchie e republichis
caucasichis.
Font:
Ekurd Daily,
21/07/15


text:
Par
fâi cuintri al centralisim dal stât francês e par domandâ un
ricognossiment uficiâl des nazionalitâts, des lenghis e des
culturis storichis che si cjatin tal so interni, ai 24 di Otubar si
varà une serie di mobilitazions che a interessaran dutis lis
comunitâts minorizadis. La proteste, in plui di Alsazie, Bretagne,
Catalogne Nord, Corsiche, Ocitanie e Paîs Basc setentrionâl, e
cjape dentri ancje i cussì clamâts teritoris dal outre-mer
tant che Antilis, La Réunion e Guiane francese.
Font:
Sermos Galiza,
02/09/15


text:
Il comitât
organizadôr des Olimpiadis che si davuelzaran dai 27 di Lui ai 12 di
Avost intal Ream Unît al à decidût che la bandiere scozese e chê
galese a podaran svintulâ sul Hampden Park di Glaschu / Glasgow e
sul Millennium Stadium di Caerdydd / Cardiff. Cun di fat, se il cûr
des Olimpiadis al sarà la citât di Londre, cierts apontaments, tant
che lis partidis di balon, si davuelzaran ancje in altris lûcs tant
che la capitâl galese e la citât principâl de Scozie. Sul imprin e
jere stade proibide la esposizion uficiâl des dôs bandieris
nazionâls, ma po, dopo des protestis des istituzions locâls e in
gracie dal parê positîf dal Comitât Olimpic Internazionâl, la
proibizion e je stade gjavade.
Font:
BBC, 01/06/12


text:
Cu lis
ultimis cinc licencis autorizadis a son cumò disesiet lis radios
comunitariis ativis in Irlande dal Nord. La novitât plui impuartante
di chestis ultimis concessions si riferìs ae lenghe doprade pes
trasmissions. Di fat, tra lis gnovis radios o cjatìn fUSe FM, la
prime radio nordirlandese a doprâ il scots, varietât linguistiche
impuartade vie pai secui stâts dai colons scozês, e Raidió G, la
prime radio a doprâ il gaelic irlandês fûr di Béal Feirste /
Belfast. La emitente gaeliche e je di fat logade a Machaire Rátha /
Maghera inte aree meridionâl de contee di Doire / Derry.
Font:
BBC, 10/06/13


text:
Il
prin ministri rumen Victor Ponta e chel ucrain Arseniy Yatsenyuk a àn
sotscrit un acuardi che al rint plui sempliç il passaç di personis
e di marcjanziis inte fasse confinarie dai doi paîs che e cjape
dentri sù par jù doi milions di personis. La intese e à chê di dâ
un sburt ai scambis comerciâi tra i doi paîs, ma ancje di infuartî
la cognossince e i leams culturâi tra lis comunitâts che a vivin
dongje dal confin. Ancje par chest la gnove e je stade comentade cun
sodisfazion dai rapresentants de minorance rumene
che e vîf in
Ucraine e che e je presinte
massime inte provincie di Çernivtsi / Cernăuţi.
Font:
SETimes,
16/10/14


text:
Diviers centenârs di albanês si son dâts dongje ai 28 di Dicembar a Presevo, in Serbie, par protestâ cuintri dal arest di dîs ex membris dal Esercit di liberazion di Presevo, Medvedja e Bujanovac. I dîs arestâts a son acusâts di crimis di vuere cuintri de popolazion no albanese dal Cossovo. Pes autoritâts serbis, di fat, a varessin partecipât a azions che a àn puartât al sassinament di une sessantine di personis e al rapiment o a altris formis di violence cuintri di passe 150 civîi. I rapresentants de comunitât albanese che e vîf dongje dal confin cul Cossovo, invezit, a disin che intant de vuere i arestâts a àn sì partecipât a azions armadis, ma no cuintri di civîi. Cun di plui, a lamentin un ûs arbitrari de violence de bande de polizie serbe e a domandin la presince di osservatôrs internazionâi.
Font: Balkans Insight, 29/12/08


text:
Icone sposalizie
Icone sposalizie dal AFON ikony
Icone sposalizie dal FLP Ovcharenko S.V.
Icone sposalizie dal Ikonopisnaya masterskaya Kravcova Viktora
Icone sposalizie dal Diamo
Icone sposalizie dal Ikonnaya Lavka + Plyus
Icone sposalizie dal Dekol (Decol)
Icone sposalizie dal Galereya pravoslavnyh ikon ORANTA
Icone sposalizie dal Ikony biserom na zakaz
Icone sposalizie dal Ikonnyj dvor
Icone sposalizie dal Modnyashka 2015
Icone sposalizie dal Kaminskaya
Icone sposalizie dal Suveniry i Podarki
Icone sposalizie dal Ikonnaya Lavka
Icone sposalizie dal Bagetnaya masterskaya Stil
Icone sposalizie dal Ikonopisnaya masterskaya Angel-Hranitel
Icone sposalizie dal Ikonika
Icone sposalizie dal Vishivka biserom ta hrestikom
Icone sposalizie dal Ikonopisnaya masterskaya Izograf
Icone sposalizie dal Sejko
Icone sposalizie dal Didyk V.V.
Posizioni totale
- Icone sposalizie a Kiev 42
- Icone sposalizie a Lvov 7
- Icone sposalizie a Zaporozhe 6
- Icone sposalizie a Kharkov 6
- Icone sposalizie a Odessa 5
- Icone sposalizie a Cherkassy 3
- Icone sposalizie a Kherson 1
- Icone sposalizie a Dnipro 1
- Icone sposalizie a Uzhgorod 1
- Icone sposalizie a Rovno 1
- Icone sposalizie a Lugansk 1
- Icone sposalizie a Simferopol 1
- Icone sposalizie a Donetsk 1


text:
CJARGNE. Darte e la Cjargne. Viodudis di Mauro
Mauro Löwhenthal al è un gjestôr di albierc che di cuant che al veve pôcs dîs di vite al à tacât a respirâ l’aiar di Darte, cuant che i gjenitôrs a àn decidût di molâ Triest par meti in pîts un albierc a Darte. «Mê mari e diseve simpri che la stagjon e tacave cui 8 di Lui e e finive ai 24 di Avost a Sant Bortul. La setemane dopo si sistemave l’albierc, o lavin in feriis par 15 dîs, e cui prins di Otubar o scomençavi scuele. Di Invier nol jere nuie, e mê mari e gno pari a àn pensât di fâ istès alc pe int metint in pîts seradis di bal. Si balave ogni sere dut l’an, par 30 agns: si tacave aes vot sore sere e ae une di gnot si sierave. Aes 2, mê mari e tirave fûr la butilie di spumant e si faseve un brindis ducj insiemi parcè che la int e saveve divertîsi di plui di cumò. In chei timps tu vevis 1.000 presincis intun an, se la stagjon e lave ben. La int che e vignive tu le viodevis zirâ ancje parcè che no jerin trops mieçs publics e no podeve movisi trop. Vuê, invezit, il numar di presincis al è plui grant ma no si note. Lis personis a tindin a vignî dome a durmî e vie pal dì a cjapin la machine e si movin. Al è cambiât dut. Mi tocje ancje fâ itineraris di ce che a puedin lâ a viodi. Purtrop, si disin ancje robis no veris su Darte, che al tocje meti in clâr. Soredut cuant che si fevele di numars. Par esempli, jo tai mês di Fevrâr, Març, Avrîl, Mai e Jugn o ai vût cirche 3.000 presincis in albierc. Tai agns ’60, chescj numars a jerin un sium!»
Darte e à pierdût di cuant che a son finîts i turiscj mandâts dal Ministeri (e a chei timps, lis presincis a jerin sù par jù su lis 120.000) ma «l’an passât o vin vût 60-70.000 di lôr. Ciert, a Darte a son tantis robis di sistemâ… Lis termis a àn di jessi cjapadis sù dal Comun ma supuartadis de Regjon. O sin daûr a lavorâ ancje nô gjestôrs di albiercs par jentrâ inte societât GIP che e gjestìs lis termis di Grau e di 40 agns l’87% dai bêçs de Regjon. Se a sostegnin par milions di euros lis termis di Grau, parcè no ancje chês altris piçulis come Darte? Sperìn di rivâ insom.»
Mauro, cul timp, al è ancje deventât un cognossidôr di jerbis, di foncs e di storie de Cjargne, e chest so savê lu met a disposizion de int «O ai int che e ven di dut il mont e che mi dîs che culì si sta benon. O vin Trentins che mi disin che il bosc che o vin nô, lôr sal insumiin! Di fat, nô o vin cuasi 6.000 sortis di plantis e a Darte a son cuasi dutis. In Trentin, 2.500. O vin ben robis di valorizâ!» ❚
✒ Marta Vezzi


text:
I docents a àn manifestât la lôr contrarietât al decret cuntun siopar di trê setemanis che nol à precedents intes Baleârs e che cumò si à decidût di fermâ dome par no penalizâ i students. La proteste però e va indenant cuntune altre forme, cun di fat i insegnants a fasaran lezion daûr dal sisteme educatîf di prime cence meti in vore la gnove leç. Il refût dal decret sul trilinguisim al à viodût però il so moment plui alt domenie ai 29 di Setembar cuant che passe 80 mil personis a àn sfilât pes stradis di Palma par dî di no al proviodiment volût dal guvier vuidât di José Ramón Bauzá. La maree verde (chest il colôr des maiutis de campagne cuintri dal decret) che e à jemplât lis viis de capitâl des isulis (logade su la isule di Mallorca) e je stade compagnade di altris manifestazions che si son tignudis a Menorca, Eivissa e Formentera par un totâl di sù par jù 100 mil personis, o sei la plui grande manifestazion di place viodude inte storie des Baleârs.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
19/10/13
Paîs Catalans: maree in place tes Baleârs pal catalan
I docents a àn manifestât la lôr contrarietât al decret cuntun siopar di trê setemanis che nol à precedents intes Baleârs e che cumò si à decidût di fermâ dome par no penalizâ i students. La proteste però e va indenant cuntune altre forme, cun di fat i insegnants a fasaran lezion daûr dal sisteme educatîf di prime cence meti in vore la gnove leç. Il refût dal decret sul trilinguisim al à viodût però il so moment plui alt domenie ai 29 di Setembar cuant che passe 80 mil personis a àn sfilât pes stradis di Palma par dî di no al proviodiment volût dal guvier vuidât di José Ramón Bauzá. La maree verde (chest il colôr des maiutis de campagne cuintri dal decret) che e à jemplât lis viis de capitâl des isulis (logade su la isule di Mallorca) e je stade compagnade di altris manifestazions che si son tignudis a Menorca, Eivissa e Formentera par un totâl di sù par jù 100 mil personis, o sei la plui grande manifestazion di place viodude inte storie des Baleârs.


text:
Intal 41%
des impresis piçulis e mezanis de Comunitât Autonome Basche pai
rapuarts internis si doprin ogni dì sei il basc che il castilian,
intal 53,8% dai câs si dopre dome cheste ultime lenghe, intant che
intal 1,6% dai câs si fevele dome par basc. Il dât si riferìs ai
prins sîs mês dal 2012 e al diven di une ricercje inmaneade de
associazion des industriis de lenghe dal Paîs Basc. Dal studi al ven
fûr che il 38,2% des aziendis a stimin che l’ûs dal basc al
rapresenti un vantaç competitîf. Cheste percezion si le à massime
intal setôr dai servizis, là che al è plui fuart l’ûs dal
euskara ancje tai materiâi comerciâi de aziende. Intai ultins agns
cuasi la metât des impresis e à davuelt ativitâts di formazion
linguistiche pal so personâl, ma cuntune atenzion indreçade massime
sui rapuarts internazionâi e duncje cun cors di inglês, francês e
todesc. Intal 14,8% des aziendis si à fat però ancje formazion
linguistiche pal basc.
Font:
El Correo, 15/09/12


text:
Ai
22 di Avost a colavin i 40 agns dai fats di Aleria, un dai moments
fondatîfs dal moviment nazionâl cors moderni e ancje un dai plui
dramatics. Dopo che un grup di militants di Azione Reghjunalista
Corsa al veve ocupât la aziende vinicule assegnade a un pied-noir
(francês de Alzerie) par denunciâ la
sô responsabilitât intune gruesse fraude sul vin, lis istituzions
francesis a vevin rispuindût cu la ocupazion militâr de aree e
cuntun assalt là che a vevin pierdût la vite doi poliziots. Chei
fats e la repression che i veve vignude daûr a son tra lis fondis de
nassite dal Front di Liberazion Nazionâl Cors. Edmond Simeoni, un
dai protagoniscj di chel episodi e president de associazion “Aleria
1975”, al veve fat savê che in ocasion dal inovâl no si varès
vude nissune memoreazion. Une sielte, al veve spiegât, nassude de
volontât di no ufrî sponts di division e di scuintri ae vilie des
elezions teritoriâls in program in Corsiche. Chel istès disinis di
personis si son cjatadis sul sît di chei fats par ricuardâ i 40
agns di chel episodi, tra di lôr diviers rapresentants dal moviment
Ghjuventù Independentista.
Font:
Corse Matin,
13 e 23/08/15


text:
13 di Zenâr
Il 13 di Zenâr e je la 13° zornade dal Calendari Gregorian. A mancjin 352 zornadis pe fin dal an (353° se l'an al è bisest).
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
- 1895 - Tiziano Tessitori politic e furlanist, un dai paris dal Friûl di uè (muart tal 1973)
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sant Ilari vescul


text: Cul tiermin cjamp di concentrament di Auschwitz (Konzentrationslager Auschwitz) par solit si intint dut un insiemit di cjamps di concentrament e di stermini fats su vie pe seconde vuere mondiâl cuant che i todescs naziscj ocupant la Polonie dongje a la citât di Oświęcim (in todescAuschwitz) che si cjate a 60 chilometris a ovest di Cracovie. Il complès di maçalizi di Auschwitz al à vût un grant pês te soluzion finâl de cuestion ebraiche, zîr di peraulis doprât dai todescs naziscj par clamâ il stermini dal popul ebraic e di chei altris alì sierâts dentri che àn vt un simil destin, zingars, politics, omosessuâi e v.i., vignint a jessi in curt a scomençâ dal 1940 il plui grant e eficient centri naziscj di stermini. Si calcole che fintremai ai 27 di Zenâr dal 1945, cuant che l'esercit rus al è jentrât vierzint lis puartis ai 7.000 sorevivûts, a sedin muarts 1.500.000 feminis, fruts e oms. Vuê ce che al reste, al è patrimoni de umanitât.


text:
E je stade presentade intal Parlament catalan la domande par inviâ la racuelte di firmis pe iniziative di leç popolâr su la organizazion di un referendum su la autodeterminazion de Catalogne. Cumò i spiete ae Assemblee di decidi se ameti o no la domande. Dome se il Parlament catalan al disarà di sì, i promotôrs a podaran tacâ a tirâ sù lis 50 mil firmis che a coventin pe iniziative di leç popolâr. A sburtâ chest progjet a son i grups Deumil.cat e Catalunya Estat Lliure. I promotôrs a sperin che la lôr iniziative e cjati la poie almancul di chei partîts che a ricognossin il dirit di autodeterminazion, tant che CDC, UDC, ERC, ICV e EuiA. Un dai obietîfs di cheste azion al è chel di rivâ a fâ discuti di autodeterminazion intal Parlament catalan.
Font: Món Divers, 07/05/09


text:
Ai 23 di
Avrîl e à tacât la sô programazion regolâr une gnove television
par catalan. La trasmission di scree de gnove emitente si le à vude
però za la sere prime cuntune interviste al president de
Generalitat, Artur Mas, seguide di un dibatiment cun diviersis
personalitâts catalanis e de presentazion dal palinsest. Si trate di
El Punt Avui TV, metude in pîts dal omonim grup editoriâl dopo vê
cjolt la licence di emission di Canal Català. La television e
cuvierç sù par jù il 50% dal teritori de Catalogne e l’80% dai
siei abitants, ma e ponte cul timp a slargjâ la sô aree di
difusion.
Font:
Generalitat de Catalunya, 23/04/14


text:
Scozie: tacadis lis emissions dal gnûf canâl de BBC par gaelic
Al à tacât la programazion ai 19 di Setembar il gnûf canâl televisîf BBC Alba, dut par gaelic scozês: la lenghe celtiche che in Scozie e ven fevelade di uns 70 mil personis. Lis trasmissions di chest canâl si podarà viodilis in dut il teritori dal Ream Unît par mieç de rêt satelitâr Sky e Freesat. I programs, che a previodin ancje un notiziari informatîf cuotidian, a saran trasmetûts ogni dì tra lis cinc sot sere e miezegnot. I studis di BBC Alba si cjatin sei te aree insulâr gaelofone (isulis di Sgitheanach / Skye, Leòdhas / Lewis, e Hearadh / Harris) sei tes citâts di Inverness e Glasgow. Il canâl al ven finanziât in part dal guvier scozês e in part de BBC. Lis trasmissions a son indreçadis prin di dut ai utents gaelics, ma o sperìn che a vedin atrat ancje sul rest dal public – e à dite la diretore di BBC Alba, Margaret Mary Murray – cun di fat i programs a son sottitulâts par inglês. La ministre scozese pe culture, Linda Fabiani, e à dite che il canâl al varà une funzion centrâl par promovi il gaelic e par rindilu disponibil par dut il public.
Font: BBC, 19/09/08; Món Divers, 19/09/08


text:
Ce casin. No rivi plui adore a fâ nuje. A fuarce di lâ ator pal mont a disi le mê sù internet...
Po ben, o disevi achi sot tal gno blog le storie di Bordeaux, une des citâts lis plui scioris de France, cemût che il lôr sindic al rivave adore a vê cualchi milion ogni ant da l'Europe. Grillo, ch'a non mancje mai une par fâ une polemiche, al a dite ch'al é lât a Stasburgo par domandâ di no dâ bêz a l'Italie. Chiste sô barzelete, sa é une, a no fâs ridi. Al é come se i francês a vegnaressin a Udin a dînus di no bevi il lôr vin. A fuarce di fâ manifestazions, l'inflazion a lis fasarà deventâ vuetis di sens e a nus cjaparan tant di chel timp ch'o no varin plui timp par lavorâ. Po ben, Grillo al a bielzà scomençât a esportâ lis manifestazions inutils.


text:
La comission culture dal Parlament catalan, cul vôt dai partîts nazionaliscj e di chei di çampe, e à fate buine une risoluzion di poie al ûs sociâl de lenghe ocitane in ducj i siei teritoris. Intal document si ricuarde che l’ocitan al è uficiâl in Catalogne bielzà dal 2006 e si pant il desideri che cheste uficialitât si slargji pardut là che cheste lenghe e je fevelade. Si trate di un at politic di solidarietât che al vûl ancje rindi mert al percors di uficializazion dal ocitan inviât de citât di Tolose (Tolosa).
Font: Avui, 20/05/10


text:
Lu ai cjatât sù internet: Un sicilian ch'al cjacare di arcierie al a cjatât un test antîc scrit in venezian indulà ch'al é scrit "pien di frice" come par dî plen di frecis.
Daspó o soi lât a cirîlu tal dizionari dai sinonimos de parochie dal Agnul:-) indulà ch'al esist le version taliane di Friciolina. Duncje al vegnarès di frece. Il contrari di cê ch'o crodevis:-)
Po ben, cun chest o in dai vonde par sei friciât par Google ma so insistês...
O ai vidût che duç a cirin di friciâsi sù google metint il non de frice a dutis lis sâlsis.
Dal Furlanist al Romanin che in gjenar, sa no cjacarin di prêdis a cjacarin di politiche, dal furlanâr al...Tomiegin Aldo Rossi che sa no cjacarin di musiche a cjantin par dismenteâ. Robis da no crodi:-)
Cumó nus mancje dome le Sante frice dal vatican:-) Ma come che il pape al é dâur a santificâ ducj ce ch'ai salte in te sante man, a no si varès di spietâ tant:-)
Ce disi po so cambiâis di lenghe di ricercje sù Google. Lí al cambie dut.
In francês al devente dentifrice.Che come o savin al sarès le bussade a la francês:-)
In inglês Frice al devente un nón di famee ch'a nol é par nuje un nón dal cazzo, ansit:-)
In spagnûl il Frice al sarès un diminutîf di Frederico e alore forsit il Barbarossa a nol ere todesc:-)
In todesc, o lu savevis, no? Ma si mo, Frice al é il feminîl di Fritz:-)
In slovac, o vês vidût le foto, al é un non di paîs e a lu an scrit par talian par che i furlans no ledin a fâ pelegrinagjos inutils.
Prosime tape: Dutis chês âltris lenghis. Baste ch'o ledis a viodi di besôi.Jo o in 'd ai avonde. Scomençait par A. Come Armeniàn. Lí a son scetics. Si disarès che da lôr lis feminis a son zence frice:-)
Mah...Buine espolorazion!
E no stait a lassâ un coment par no mostrâ chi sês passâts par achi ancje vualtris:-)Ma se propite no savês fâ zence lait achi
Ancjemó alc su le frice ? Achi
Ancjemó alc su le frice ? Achi


text:
Saveviso che il furlan, cuant ch'al nàs al a in medie un cjâf plui grant che le medie taliane? Di dulà nus vegnial cheste cavoce? Forsit dai turcos?
Il risultât nol é ch'a si sedi plui cjastrons che i mucs ma forsit plui mucs di ce ch'al si crôt.
Un'altri anglofono, ma chiste vôlte al é un prof american de universitât di Princeton, cuissà, vevial sintût cjacarâ dal Friûl liric descrit da Lord Byron? O vevial let War and peace di Hemingway?
In ogni mût, al é vignût in Friûl par fâ un libri sule vite dai contadins furlans fasint une analisi de regjon, des tradizions, de burocrazie, de economie, de situazion politiche, religjôse, etniche e antropologjiche dal Friûl. So no vês pôre di lèi alc che forsit no us fasarà propit plasê, o podês comandâ par une trentine di dolaros il libri dal titul: Cultural disenchantements Di Douglas Holmes.
Miôr savê d'indulà ch'a si ven par savê indulà ch'a si a di lâ, no?


text:
A jerin almancul 15 mil lis personis che ai 15 di Mai a àn sfilât pes stradis di Iruñea / Pamplona par rivendicâ il dirit a vivi ad in plen par basc. La manifestazion, la plui grande a pro dal euskara che si vedi davuelte in Navare, e je stade clamade dongje di Kontseilua, o sei il consei dai organisims sociâi de lenghe basche. I manifestants a àn domandât al guvier de Navare une politiche linguistiche gnove che e permeti di doprâ l’euskara in maniere normâl e cence lis limitazions cumò in vore intes scuelis, intes aministrazions publichis e intai mieçs di comunicazion.
Font: Journal du Pays Basque, 15/04/10; Diario de Navarra, 16/04/10


text:
Polente
La polente e jè un aliment tradizionâl une vore presint tes taulis dal Nord de Italie, ma si pues cjatâle in forme lizermentri diferente ancje in pais come la Austrie, la Slovenie, la Romanie e la Serbie.
La polente al è un impast di farine zale o blancje di blave o di altris cereâi (saròs), aghe e sâl, lassade cuei par une ore intune cjalderie di ram.
In Cjargne invezit de cjalderie di ram si doprave e si dopre ancjemò il cjalderuç di ghise. Stant che il cjalderuç di ghise al à un spessôr plui grant di chel di ram, la masse termiche e je plui impuartante e la temperadure medie dal impast di aghe e farine e je vonde costante e si riscje mancul di brusâle.
I prins a mangjâ la polente a son stâts i Romans, che fasevin une polente di spelte, pluitost dure che clamavin puls. Inte antighe Grecie, al vignive doprât invezit il vuardi.
Tradizions[cambie | modifiche il codiç]
Tradizion e volarès che si benedissi cul spali: prin di taiâle si fâs un mot a crôs cul spali tindût parsore de polente cjalde. Mê none e diseve simpri un induvinel: “E je une robe su la bree che tire dongje dute la famee…” Ducj o savevin la rispueste ma o rispuindevin simpri cuant che la pogneve pronte in taule.
Tai timps di magre la polente, e nome chê, e puartave la pelagre, tai timps di vuere, la polente e jere il mangjâ dai puars. Visâsi la polente che "e pareve une piçule lune, in un gran cercli di vapôrs" che si mangjave a cjase di Tonio jenfri “I promessi sposi" di Alessandro Manzoni.
La polente si lee ben sedi cul frico e ducj e doi chescj plats a son un grum bogns ancje la zornade daspò. La polente salacor la si po taiâ a fetutis par brustulîle su la gridele. E va ben sedi ancje cun ducj i plats che a àn il tocjo, come il Gulasch, e il bacalà.
Recipe[cambie | modifiche il codiç]
Par chest plat a si scugne vê farine zale di blave di buine cualitât (no chê blancje che e à un savôr plui delicât). Ûs doi la porzion pai solits doi afamâts:
Si puarte a bulizion un mieç litri di aghe, pôc prin che e cjapi il bol si zonte mieze sedonute di sâl grues, e duncje si scomence a butâ a ploie la farine, messedant cuntune scorie a man, o ancje cuntune sedon di len: al è impuartant zontâ la farine une vore planc e ben messedant, par evitâ che a vegnin grops. Par la cuantitât de farine, i vuelin su par ju 200 grams: dut câs a seconde de cualitât de farine suparà plui o mancul aghe, duncje lait un poc a voli.
Il compost al scugne jessi de consistence de bessiamele penze, parcè che al volarà impenzisi cul cuei. O vês di vê aghe cjalde a puartade di man par slungjâ la preparazion se e varès di suiâsi masse. La polente si impenzìs daspò che e je stade tirade fûr dal fûc, si che duncje al è simpri ben tignîle morbidute. A chest pont al è cui che al messede di continui e cui che le lasse cuei cence fastidi, messedant nome par disfâ la crostute penze che si ven a fâ parsore. La cuete e à di durâ al mancul un cuarante minûts, a la fin, tradizion e vûl che e sedi strucjade intun taulîr di len, dantgj la fâte di lune plene.


text:
Ai 9 di Lui al è nassût il gnûf guvier des Flandris che al viôt adun i cristians democratics (CD&V, Christen-Democratisch en Vlaams), i socialiscj (SP.A, Socialistische Partij - Anders) e i indipendentiscj de Gnove Aleance Flamande (N-VA, Nieuw-Vlaamse Alliantie) e che al sarà vuidât dal cristian democratic Kris Peeters. Un dai obietîfs dal gnûf guvier al è chel di aumentâ il nivel di autoguvier des Flandris. Il program di guvier al previôt ancje di incressi lis misuris di assistence sociâl e sanitarie pes fameis, pai fruts e pai disabii. Chest pont dal program, dut câs, al à jevât lis protestis dai politics valons par vie che il sisteme de assistence sociosanitarie al è di competence federâl. Ai 12 di Lui e je stade presentade ancje la coalizion che e aministrarà la Valonie pai prossims cinc agns. A formâle a son socialiscj, ecologjiscj e cristians democratics.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
21/07/09
Flandris e Valonie: formâts i gnûfs guviers di coalizion
Ai 9 di Lui al è nassût il gnûf guvier des Flandris che al viôt adun i cristians democratics (CD&V, Christen-Democratisch en Vlaams), i socialiscj (SP.A, Socialistische Partij - Anders) e i indipendentiscj de Gnove Aleance Flamande (N-VA, Nieuw-Vlaamse Alliantie) e che al sarà vuidât dal cristian democratic Kris Peeters. Un dai obietîfs dal gnûf guvier al è chel di aumentâ il nivel di autoguvier des Flandris. Il program di guvier al previôt ancje di incressi lis misuris di assistence sociâl e sanitarie pes fameis, pai fruts e pai disabii. Chest pont dal program, dut câs, al à jevât lis protestis dai politics valons par vie che il sisteme de assistence sociosanitarie al è di competence federâl. Ai 12 di Lui e je stade presentade ancje la coalizion che e aministrarà la Valonie pai prossims cinc agns. A formâle a son socialiscj, ecologjiscj e cristians democratics.


text:
Vie
pai agns ’70 la provincie ocitane dal Larzac e je stade al centri
di une massive campagne antimilitariste che e je stade une vore
impuartante pal svilup dal nazionalitarisim ocitan e che dopo dîs
agns di lote si è sierade cul bloc dal progjet che al voleve doprâ
cheste aree par un poligon di tîr di passe 13 mil etars. In chê
volte la lote e jere stade inviade di un centenâr di contadins e di
arlevadôrs dal puest. Il Larzac al torne cumò intes miris dal
esercit francês che al vûl trasferî achì une brigade de Légion
Étrangère logade tai Emirâts Araps
Unîts dopo cuasi cincuante agns di presince in Zibuti. Daûr dal
progjet dal ministeri de difese, cul 2016 il Larzac al varès di dâi
acet a 450 legjonaris che po, intal zîr di cualchi an, a varessin di
rivâ a di un miâr. Cuintri di cheste ipotesi, dopo di une prime
petizion sotscrite di cualchi miâr di citadins là che si domande al
president francês François Hollande di anulâ il progjet, cumò si
è dât dongje ancje un coletîf che al coordenarà la gnove bataie
antimilitariste dal Larzac.
Font:
Jornalet,
27/08/15


text:
Brian O'Nolan
Brian O'Nolan (irlandês Brian Ó Nualláin) (Strabane, 5 di Otubar 1911 – Dublin, 1 di Avrîl 1966), cognossût spes cul pseudonim di Flann O’Brien, al è stât un dai plui impuartants scritôrs irlandês dal Nûfcent.
Origjinari dal Gaeltacht (la zone de Irlande là che il gaelic al è inmò doprât in maniere significative), al à vivût buine part de sô vite a Dublin, là che daspò dai studis al University College al à lavorât tant che impleât intai uficis ministeriâi. Al è cognossût massime pai siei romançs “At Swim-Two-Birds” (1939), “The Dalkey archive” (1964) e “The Third Policeman” (jessût tal 1967 cuant che al jere za muart) scrits par inglês, e “An Béal Bocht” (1941) scrit par gaelic irlandês. Cheste ultime opare, amare e comiche tal stes timp, e je une critiche cuintri di chê part dal moviment pe rinassince gaeliche che e piturave il Gaeltacht in maniere convenzionâl e stereotipade. Intai siei libris l’umorisim irlandês e l’amôr pal fantastic si messedin in maniere ecuilibrade, adun cuntun stîl di scriture moderni, ma cun riclams profonts ae antighe leterature gaeliche. Dut câs, il so spirt satiric al ven fûr massime tai tocs scrits pe rubriche “Cruiskeen Lawn” che al à curât par sù par jù vincj agns sul cuotidian “The Irish Times”. La rubriche, scrite sul imprin par gaelic, e passarà po al inglês par rivâ plui a larc al public dublinês. Tai siei tocs, firmâts cul pseudonim Myles na Gopaleen, O’Brien al fâs satire su ciertis categoriis professionâls e su cierts personaçs innomenâts (tant che il president irlandês Eamon de Valera), ma al presente ancje machinaris, mistîrs e associazions di fantasie che a dan une cerce de sô imagjinazion e des sôs capacitâts leterariis.
Tabele dai contignûts
Oparis[cambie | modifiche il codiç]
Come "Myles na gCopaleen"[cambie | modifiche il codiç]
La rubriche Cruiskeen Lawn e je stade publicade intune serie di colezions:
- The Best of Myles
- The Hair of the Dogma
- Further Cuttings from Cruiskeen Lawn
- Flann O'Brien At War: Myles na gCopaleen 1940-1945
- Myles Away from Dublin
- Myles Before Myles
- At War
Come "Flann O'Brien"[cambie | modifiche il codiç]
- At Swim-Two-Birds (1939)
- An Béal Bocht / The Poor Mouth (irlandês: 1941), (inglês: 1973)
- The Dalkey Archive (1964)
- The Third Policeman (scrit tal 1939-40, publicât 1968)
- The Hard Life


text:
Vêso chê di fâ gambiâ il mont come me o vêso chê di lassâ che al si gambii di bessôl? Dutcâs, vé achi un proget fat par otimizâ il spazi vueit des rotondis clamadis ancje lis zire-e-tâs.
Le idee a é chê di fâ une cjarte d'identitât par ogni cuartîr, par ogni paîs e ogni sitât. Al puès sei finanziât des imprêsis locâls e al puès sei ispirât dal folclôr locâl, de storie, de politiche, o juste de voe di fâ ben e miôr che di lassâ le taronde vueite e cence anime.
Prime di dut a si viodarès miôr, massime se le taronde a é basse e cence riliêf e daspó al puedarès dâ al Friûl une gnove imagjin di sé mostrânt le sô creativitât e doprant i artiscj e i artigjans locâi.Cuâl îsal il sindic che a nol volarès fâlu?
O continuarai di rompius lis scjatulis cun altris progjets fin cuant chi in varês avonde...Almancul che prime o mi stufi jo:-)
Per la traduzione in italiano e saperne di più andate nei nuovi progetti del sito coworking di Udine.


text:
In 7 agns, a é le seconde vôlte che mi vegnin sù lis peonies su le terace. Ma ce spetacul cuant che a rivin! O vevi savût che a jere une rôse capriçôse, ma no crodevi tant. Chest an che l'invier al à durât di plui, a pene che il sorêli al é rivât a son vignudis sù come i porcins dopo de ploe e tornant de Spagne a jerin lí, sfaçadis e fiêris che stavin par vierzisi. Alore, a pene che al à tacât a plovi, lis ai taiadis par metilis tal gno vâs preferît. Se o fos cinês, o larès tar chês scuelis di disen indulà che a si impare dome a disegnâ peoniis: Le regjine des rôsis cinês. Le rôse proibide parcé che a un ciert pont, dome l'imperadôr al podeve vêlis tai soi zardins. Ma o soi furlan e se o lis piturares, a saressin distès passidis prime che cualchidun al si indacuarzedi di ce bielis che a jerin.
Alore juste ne foto prime che a morin.
Ricete russe: Meti a dismuelâ une peonie intun cuart di litro di Vodka. Filtrâ dopo un mês e dâ da bevi un bicjarin aes feminis masse isterichis. A si calmaran. Al siervís ancje par calmâ i dolôrs di frice. Ma achi o no sai se a é da bevi o da fâ impacs e no sai se a an di fâlu bessolis o se o vês di judâlis:-)
Viodêt che le sgnape a somee un grum ae vodke.
E la seconda volta che le peonie fioriscono nella girdiniera sul terrazzo. Ma che spettacolo! Valeva la pena di aspettare sette anni. In verità non le aspettavo poiché le ho trovate allo sboccio tornando dalla Spagna. Le sapevo capricciose, ma non cosí tanto. Comunque, per goderle di più, adesso che piove le ho tagliate e messe nel mio vaso preferito. Se fossi cinese, sarei andato ad imparare a dipingerle in una di quelle scuole dove s'impara solo a dipingere le peonie che per i cinesi sono più importanti delle rose.Ma sono solo friulano e in Friuli, prima che qualcuno si occorgesse della loro esistenza appassirebbero anche se le dipingessi. Allora solo un foto.
Ricetta russa: Mettere in mollo una peonia in un quarto di litro di vodka. Dopo un mese si filtra a si dà un bicchierino alle donne isteriche.Si calmeranno. Serve anchea calmare i dolori di donna. Ma qua non so se si deve bere o fare impacchi e se si deve fare da sole o con l'aiuto di qualcuno:-)


text:
Ai 4 di Març e je stade inviade une
campagne internazionâl par sburtâ i gjestôrs di Facebook a zontâ ancje il
breton tra lis lenghis che la interface di cheste rêt di comunicazion sociâl e
je disponibile. In nancje trê dîs lis adesions a jerin stadis plui di 5 mil, ma
il numar al è daûr a cressi zornade dopo zornade. Daûr de iniziative a son
l’Ufici de lenghe bretone e Yves-Marie Derbré, un student che za si veve fat
notâ pal so impegn pe version par breton di Wikipedia.
Font: Agence Bretagne
Presse, 08/03/12


text:
L’assessorât
pe culture dal guvier catalan al à sprolungjât l’acuardi inviât
intal 2014 cu la plateforme di television a paiament spagnole
Movistar+ par incressi la sô ufierte di cines e telefilms
sottitulâts par catalan. Si passe cussì des 17 seriis televisivis e
dai 148 films sottitulâts dal 2014 a 230 cines sottitulâts, 20
telefilms e 40 titui dopleâts. La emitente, di proprietât de
societât Telefónica, e trasmet vie cabli e di satelit par cuasi 4
milions di abonâts. Tratativis a son po in vore par incressi i titui
dopleâts o sottitulâts par catalan ancje cu lis plateformis in
linie Netflix e Filmin. Sul principi dal mês di Lui il guvier
catalan al à ancje publicât une gnove base di dâts in linie par fâ
cognossi dutis lis produzions cinematografichis e lis seriis
televisivis disponibilis in lenghe catalane.
Font:
Europa Press,
11/07/16


text:
Otubar 2010
EDITORIÂL - L’inteletuâl furlan e la fuarce dal cûr/ LA INTERVISTE - L’om plui concret? Il poete / La scomesse dai Cercaluna / ATUALITÂT - Lenghe furlane a scuele par une cressite al pas cu la Europe / L’ûs veicolâr par sostignî lis nestris diviersitâts linguistichis / Une gnove ostarie par… sintîsi in Patrie / Une vite pal Friûl / Letaris / AI 32 DI MAI. Il poete cenzût di urtiçons / Un partît sart, «normalmentri european» / Scuele in Cjargne / Gnognocolôrs, saurs di colorâ / MEDITANTLIS TAL SO CÛR. Mandait a visâ l’imperadôr / Nissun nol pues clamâsi fûr / Cuant che i numars a deventin une opinion / La None e va indevant / VISIONS - GALARIE FOTOGRAFICHE. FRIULI DOC 2010 / TERITORIS - INTERNAZIONÂL. Une gnove oportunitât pal procès democratic intal Paîs Basc / SLOVENIE. Lis scuelis superiôrs in Slovenie / AUSTRIE. La istruzion superiôr garantide a gratis e vierte a ducj / CULTURE - CUSINE. Cjastinis / ART-Â. Luciano Lunazzi, l’artist dal riûs torzeon / IL FERÂL. La fuarce de poesie e de lidrîs / LA FABRICHE DAI… LIBRIS. I Trastolons a son cressûts / Catarine Percude, Lis striis di Gjermanie / Il libri cence pagjinis / CONTECURTE. «Nûf di Otubar» / Simpri mancul libars / Slovenka Skupnost a pro dal furlan / MEDIA - FRIÛL TAL ETERE. Balon, ce passion! / E-MARILENGHE. Un spot sul smartphone / I CLASSICS - 11. SANT JACUM, LÀ CHE AL FINÌS IL MONT /
*** I articui a son disponibii fracant sul titul. Buine leture.


text:
Par garantî la autonomie des regjons de
Transilvanie là che la comunitât di lenghe ongjarese e je maioritarie al è fondamentâl
il jutori dal guvier di Budapest, ma lis autoritâts ongjaresis a àn di sielzi
la strade dal dialic cun chês rumenis e no chê de pression. A dîlu al è stât il
rapresentant dal Consei Nazionâl Székely (SZNT), Balazs Izsak, intant di une audizion
denant dal Parlament ongjarês. Il Consei Nazionâl Székely, fondât intal 2003 di
delegâts rivâts di cuasi un centenâr di citâts e paîs de Transilvanie, al è un
dai doi partîts di riferiment de comunitât magjare che e vîf in Romanie.
Font: Politics.hu,
18/04/12


text:
Ai 25 di Zenâr il prin ministri scozês Alex Salmond (Scottish National Party) al à presentât i elements di fonde leâts al referendum su la autodeterminazion de Scozie e al à inviât une consultazion, che si sierarà ai 11 di Mai, là che ducj i citadins a puedin dî la lôr sul document presentât. Dut câs, ancje il guvier britanic al à sclarît la sô posizion in proposit e al à inviât une consultazion publiche sul referendum che si sierarà ai 9 di Març.
Daûr de propueste fate indenant dal guvier scozês, inte schede pal referendum la domande che i eletôrs si cjataran denant e sarà “Sêso dacuardi che la Scozie e vedi di jessi un paîs indipendent?” Tal câs che si vedi une maiorance di sì, si varà une dade di transizion là che il guvier scozês al tratarà cun chel di Londre par gjestî il passaç di podês. Ancje in câs di indipendence, la Scozie e restarà dentri inte UE e e varà tant che cjâf di stât la regjine. Il vôt al varès di tignîsi intal Autun dal 2014, intant che la leç che e covente par imbastî il referendum e sarà discutude intal Parlament scozês vie pal 2013. A votâ a varessin di jessi ancje i fantats di 16 e 17 agns. La coretece de campagne referendarie e dal vôt e sarà tignude di voli de Comission eletorâl za in vore intal Ream Unît. Se chest ultin pont si svicine ae posizion dal guvier britanic, su chei altris ponts lis diferencis a restin une vore marcadis. Une leç referendarie – a disin di Londre – no pues jessi fate dal Parlament scozês cence dal vie libare di Westminster o di un trasferiment di podês de bande dal guvier centrâl. Sui timps pal referendum, no si propon nissune date, ma si invide a votâ prime che si pues. Pal guvier britanic su la schede si varà di vê dome il sì o il no pe indipendence, ma cumò ancje Salmond si mostre plui frêt su la pussibilitât di meti dentri une tierce opzion leade al aument dal autoguvier. Cun di plui si bat sul fat che la etât minime pal vôt e à di restâ chê dai 18 agns. Dutis chestis cuistions a varessin di jessi frontadis ancje tal incuintri jenfri il prin ministri britanic David Cameron e chel scozês Salmond che al varès di davuelzisi avonde in curt.
Font: BBC, 24-25/01/12


text:
I aministradôrs dai comuns di Presevo, Medvedja e Bujanovac a àn presentât al guvier e al Parlament de Serbie la propueste par une regjon autonome che e cjapi adun i teritoris di chescj trê comuns a maiorance albanese. Dut câs, i rapresentants di cheste comunitât a fasin indenant ancje altris propuestis, tra chestis une rapresentance etniche proporzionâl intes istituzions publichis serbis, in particolâr framieç de fuarcis di polizie, e il ricognossiment dai titui universitaris otignûts in Cossovo. La minorance albanese e domande ancje la liberazion dai membris dai grups armâts albanês arestâts l’an passât.
Font: BalkanInsight, 03/08/09; Món Divers, 04/08/09


text:
22 lug 2009
Colp di vôli al DOF / Colpo d'occhio al DOF
Alore o soi rivât adore a ordenâ il dof.No ch'al sêdi stât tant dificil, ansit, facilissim.
O soi lât achi o ai fat un mail e lôr no mi an nancje rispuindût...
Ma daspó dôs setemanis il puestin al mi cjalave di strani viodint le mê mûse
meraveade tal ricevi il Dof ch'o ai vierzût subite par dâ il gno colp di vôli.
Po ben, se no lu vês ancjemó nó, o vês tuart. Ce sono 14€? Nuje. Massime che il lavôr otignût al é ecelent.
- Achi, nuje letaris piçulis e vecjis come tal Pirona.
- Achi, a no tu riscjis di pierdi le pagjine tant ch'a tu rispuindis al bigofonín.
- Achi nue segnos forescj come tal Nazzi.
Al é scrit clâr e net nêri su blanc che plui blanc a no si puès.Le cuviertine plastificade a é util parcé che si plee juste chel tant ch'al cji ûl cuant che par sfueâ un toc al ti cjape il tic.
Osti, no rivi mai adore a stâ cence une rime:-)
Dutcâs il colp di vôli al vâl simpi le pene.
Colpo d'occhio al DOF. Il nuovo dizionario friulano-italiano e italiano-friulano.
L'ho ricevuto per via postale dopo aver mandato una mail qua.
Si sfoglia con facilità perché la copertina non é rigida e si legge anche senza occhiali perché i caratteri sono di buona statura e veramente neri su carta veramente bianca.
Non l'ho ancora pagato perché il responsabile é in vacanza. Complimenti ad Alessandro Carrozzo per il lavoro di benedettino e per il risultato di grande qualità.
Scrit dal Mario Sommarti A l'ore juste: 11:41
Etichetât: Libris, marilenghe
Nessun commento:
Iscriviti a: Commenti sul post (Atom)


text:
diumenge, de setembre 16, 2007
Biciclete
Doi dîs di biciclete, dopo che le ai comedade (o miôr le ai fate comedâ di un ami)... îr Colle dell'osservanza, salite serie, no cazadis, tant che soi lât su a pît ;-D E parsore un panorame bielisim, cun un pâr di vilis. Robis di dî Wow, ce figade. Cuant che tu âs la cjase lassù, tu sês rivât, o crodi. Ancje se po tu âs di scomençâ a preocupâti di guardiis e portons. Vuê invezit Parc Talon, grandon, e cuntune segnaletiche fate a cazzo. Cartel: Passerella sul Reno, 0,2 km. Cartel dopo: Passerella sul Reno, 0,8 km. Chel dopo, sparît. risultât si sin piardûts. E dopo vin cjapât un troiut su la culine, bielonon, pecjât che al à scomençât a plovi. Slavâts di brut. Pazience. Si sin divertûts.
E prime un nervôs: la RAI à i dirits dal basket dai Europeos, va fûr l'Italie e oviamenti no mostre plui nuie. La finâl neancje su Rai Sport Sat. Bêçs butâts come par tantis altris robis in Italie
E prime un nervôs: la RAI à i dirits dal basket dai Europeos, va fûr l'Italie e oviamenti no mostre plui nuie. La finâl neancje su Rai Sport Sat. Bêçs butâts come par tantis altris robis in Italie
Etichetis: esplorazions, parcs, talianadis
dijous, de setembre 13, 2007
Plui di un mês
Eh sì, plui di un mês...cul fat di vê dome il 56k no ven voie di fâ nuie. al è un suplizi. bon, soi stât a Barcelone, biel, bielone, ma si sa che jo soi esterofil. Forsit varessi di lâ in cualchi citât plui puare, cussì di fâmi plasê ches talianis. Ma par esempli in Spagne, a son indevant su dut. E trente agns fa a jerin a zero. E la int si gjolt la vite, no come ca ducj impegnâts a cori. Po a Barcelone tu viodis che a son architets decents no come ca che a fasin une robe cussì che altre divierse, cence un minimo di idee daûr... e dal pont di viste economic?? Parcè l'IVA e je al 7% e culì al 20%???? trê voltis tant di bêçs al stât... incredibil...po ben... intant o ai tornât a scomençâ. vuê o ai fat une altre volte il scrit di fisiche, ma samee lât ben. sperin. lunis si san i risultâts. siarin cuntune foto significative
dijous, d’agost 09, 2007
feriis
Bon, soi in Friûl a rilassâmi un pôc dopo chest an dificil, fin ae fin di cheste setemane no fasi propi nuie. di lunis o vuei scomençâ a cjapâ sù alc, parcè che o varès di lâ un pôc ator tes prossimis setemanis (marchis/umbrie forsi e barcelone sigûr)... ca al è il bon vecjo 56k, cussì mi passe ancje la voie di navigâ che al è miôr cussi lei, zuie di basket, lâ un zîr a Grau (soi ancje avonde abronzât, dopo agns), etc, dutis chês robis che no si rive a fâ vie pal an. Al è cjalt ma no impussibil. Po cumò o ai ancje il nevotut culì, al è vivonon, ca di un pôc al scomence a cjaminâ e alore saran problemis. Però al è divertent. La robe che mi plâs fâ e je ancje cjalâ TeleCapodistria. E je une robe che mi mancje a Bologne, cul sport e lis notiziis alternativis. Chê altre dî o ai metût un pôc su un canâl sloven, di sere, e davin un film in lenghe origjinâl, cun sot titui in sloven, biel, e soredut, la publicitât là a durave si e no un minût. in prime serade. cuntun film. mi soi sintût un coion a vivi culì dulà che ti fasin cinc minûts di publicitât, e nissun film in lenghe origjinâl, e dopo a disin parcè che i talians a son ignorants e no san l'inglês. puars nô. se o ves plui timp mi metaressi a studiâ il sloven...
dimecres, de juliol 18, 2007
Uff... finût
Vuê ultin esam par cumò. Intun cjalt infernâl, o ai fat l'orâl. O vevi 22 tal scrit, dôs domandis (dimostrazions scritis) la prime perfete, la seconde mi mancjave l'ultin pas, ma instès decente. Risultât: 21. Cheste universitât e je propi un schifo, un tutor, tutôr, deficient, o cemût che lu vuelin clamâ, che ti da un vôt cussì, a voli. Po ben, aromai no mi free nuie, anzi mi à salvât l'estât chest esam. ancje la medie e pues lâ par sô cont, soi straconon. îr o ai regjistrât ricercje operative, altri esam di miarde, un 18, cul professôr che nus à fat spietâ un ore. Po mi dîs: mi dispiace di averle rovinato la media. No comment. Se o ai timp une di chestis zornadis o fasi une biele liste di ducj i esams, cemût che a son lâts, pro memoria futura. Mah. cumò fin a sabide, chill out in bologna, dopo relax in Friûl. Se no ves fisiche di fâ o sarès za laureât. Ma vuê o ai scuviert che laureâmi mi fâs pôre. Parcè? Parcè che no je finude. Dopo o scugni scomençâ la specialistiche. Jo o volarès cjapâmi un pôc di pause, lâ un pâr di mês ator, tipo a Londre, se no ca mi ven l'esauriment nervôs. Ma apene o ai acenât alc ai mei finanziadôrs :p ... za mi àn dit che o ai voie di piardi un an di bant. Che o ai di scomençâ subit. che o ai di provâ. che X a scomençât subit... che Y si sta laureant. Ma io soi strac. Cuasi cuasi o speri di ritardâ la lauree il plui possibil. Il limit massim al è Març: se mi laurei a Març, no podaran migo dimi di scomençâ subit? Boh boh boh super dubis. Îr di sere un bon azado cui argjentins, pecjât che no podevi rilassami masse che vuê o vevi l'esam. prest a tornaran ancje lôr a cjase. Cuissà ce che al vignarà. Un mandi ai blogarins che an comentât cumò ju zonti ca in bande
Etichetis: Argjentine, esams, futûr, seradis, universitât
dimarts, de juliol 03, 2007
The land of perdition
Sì, o ai vude cheste impression la setemane pasade, o soi lât pe prime volte a Nova Gorica (Gurize gnove :-D) tal casinò. Juste par dâ un cuc, viodi cemût che al è... e al è come tal titul, plen di int (jere miercus, vie pe setemane, no dut plen ma parcè che il puest al è grant, ma la int a jere) e nuie, la grant part talians, tancj furlans, e ducj a tirâ fûr flichis, come che al dîs me nono. e o feveli di cjartis di 500€, che fin cumò o vevi viodût une o dôs voltis. Lì van vie come nuie. Robis di malâts. Jo tant cognossi cuasi par nuie chei zûcs... ma al jere ancje il manuâl di spiegazion! Ciert che il stât sloven al à di fâ un biel pôc di bêçs... e dut a neancje 30 km di ca di me... Po ben, a jerin sù in Friûl cun L., lu ai puartât un pôc ator, solits puescj, ancje su pes valadis dal Nadison, che a mi mi plasin tantonon, juste par mostrâi che il Friûl nol è dome plane. sin lâts fin a Savogne, biei puescj torni a dîlu. si sin divertûts, sin lâts ancje a Grau, soi rivât a brusâmi la muse cun dôs oris di soreli...Intant o ai cjapât 26 in lab di inzegnerie dal software, bon, ancje se no son chei esams che mi preocupin, ma chei no informatics. Doman o ai tornâ a fâ ricercje operative, po fisiche... ce balis. sperin ben. Par fortune al è un cjalt sopuartabil, un tic di aiarut, si tire indevant.
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
Etichetis: Argjentine, Friûl, seradis, universitât
Subscriure's a: Missatges (Atom)